Mifonkien matkassa: Extrahemmotteluaamu\nMagdalena Hai 8. kesäkuuta 2014 klo 9.03\nKyllä. Lukijapalaute tekee hyvää. Kritiikit on kuitenkin suunnattu aina lukijoille, lukijapalaute kirjailijalle. Se on rehellistä, suoraa, koskettavaa. Samaistun tuohon tunteeseen: Että kirjoja luetaan. Olemme vähään tyytyväisiä, me kirjailijat (näin narsistisiksi olennoiksi!) :)\nAnonyymi 9. kesäkuuta 2014 klo 21.46\nKenellekäs sitä sitten tehdään, jossei lukijoille, J.S. ja Magdalena? :)\nJ.S. Meresmaa 9. kesäkuuta 2014 klo 22.01\nAina ensimmäiseksi kirjoitetaan itselle, Anonyymi. Suljetuin ovin, avoimin sydämin. Näin ainakin omalla kohdallani. Kun kirja sitten julkaisemisen jälkeen itsenäistyy, tilanne muuttuu. Prosessi on ihmeellinen.\nYksi näkökulma asiaan on myös taloudellinen: kirjat työllistävät ihmisiä kustantamoissa, kirjakaupoissa jne. Kirjoja tehdään monenlaisille ihmisryhmille. (Mutta tämä ei luonnollisesti ole kirjailijan kimmoke kirjoittaa.)\nAnonyymi 10. kesäkuuta 2014 klo 6.50\nJuu, itsestä se lähtee ensin! Mutta tarkoitin noinniinku oman pään ulkopuolella.\nHyppään sitten toiselle taiteen alueelle; luultavasti jonkinlainen kutsumus ajaa 70-vuotiaat miljardöörivaarit estradille. Oli eilen puhetta tuttuni kanssa Rolling Stonesista...\nMagdalena Hai 10. kesäkuuta 2014 klo 14.10\nKyllä, kirjailija kirjoittaa ensin aina itselleen. Ei siinä lukijoita parane juurikaan miettiä, kun painii hahmojensa kanssa. :) Jossain vaiheessa tekoprosessia tilanne toki muuttuu, ja silloin on hurjan hienoa tietää, että oma tarina on koskettanut ja tavoittanut jonkun toisen. Ja jos se on tehnyt sen juuri tai edes osittain sillä tavalla kuin olen tarkoittanut, minä ainakin teen näppikseni äärellä henkisiä hurraa-aaltoja. Sinällään en toki näe mitään pahaa siinä, että lukija lukee kirjaa eri tavalla kuin olen itse sen kirjoittanut, koska siinä vaiheessa, kun kirja on kansissa, tarina ei ole enää kokonaan minun. Se on myös lukijan. Mutta se vaan kolahtaa ja kovaa, jos toinen ihminen saa tekstistä irti sen, mitä olen siihen laittanut. Syntyy ihan omanlaisensa yhteys. :)


Ametisti Voimakoru Aino - Käsintehdyt korut - Kolmas Silmä Puoti\nEtusivu / Kolmas Silmä Puoti / Amuletit ja kaulakorut / Ametisti Voimakoru Aino\nAmetisti Voimakoru Aino\nVoimakivi koru samettipussissa.\nKäsintehdyssä kaulakorussa Ametisti kivihelmet ja vaaleat puuhelmet. Kaulanauhassa violetteja ja mustia helmiä. Kolmeosaisen riipuksen korkeus noin 3,5 cm. Säädettävän mustan nyörin pituus noin 80 cm.\nMateriaalit: Ametisti puolijalokivet, puuhelmet, lasihelmet, vahattu puuvillanyöri, kiinnikkeet ruostumatonta terästä\nSaatavilla myös Aino Korvakorut.\nAmetisti Voimakoru Aino määrä\nTuotetunnus (SKU): pendnt-ain Osastot: Amuletit ja kaulakorut, Voimakivi korut Avainsanat tuotteelle Aino voimakorut, Ametisti, Handmade by Saaga S.\nAino voimakorujen nimi juontuu korujen muusasta: Aino -nimisestä henkilöstä, joka oli paikalla kun Aino korut luotiin ja synnytettiin. Ainot on tehty suomalaiselle naiselle voimakoruksi - tuomaan iloa, merkitystä, sisäistä rauhaa ja itseluottamusta.\nKivet ja kristallit: Ametisti\nAmetisti on erityinen henkisyyden kivi monipuolisten symbolisten vaikutustensa ansiosta. Uskomusten mukaan Ametisti vahvistaa sisäistä rauhaa, karkottaa kielteisyyttä ja helpottaa suruja ja murheita. Se voi tyynnyttää vihan tunteita, vahvistaa auraa, tarjota henkistä suojaa ja lisätä itseluottamusta.\nSanotaan myös, että Ametisti eheyttää lievittäen hermostuneisuutta, yliherkkyyttä ja jännitystiloja, koska kiven olemus edistää henkistä tasapainoa.\nAmetisti Korvakorut Aino 2 cm\nKatselet: Ametisti Voimakoru Aino 36,00 € sis.alv


Ehjä Säröjä - Kulttuuri - Turun Sanomat\nTerhi Suorlahti Aino Kallaksen sisäisenä minänä ja Lumikki Kouki Aino Kallaksena ovat huikean hyviä Lahden kaupunginteatterin Säröjä-musiikkinäytelmässä.\nKulttuuri | Turun Sanomat | 20.3.2010 1:27 | 0\n• Fiikka Forsman ja Terhi Suorlahti: Säröjä. Lahden kaupunginteatteri, ohjaus Fiikka Forsman, musiikki ja äänisuunnittelu Riku Niemi, koreografia Maija Hirvanen, puvut Pirjo Liiri-Majava, lavastus Minna Välimäki, valosuunnittelu Jouni Nykopp. Ensi-ilta 17.3.\nSäröjä Lahden kaupunginteatterissa alkaa kurjasti. Riku Niemi ilmoittaa näyttelijä Anna Vihannon sairastuneen ja näytöksen peruuntuneen. Säveltäjä-kapellimestari kuitenkin jatkaa työryhmän päättäneen esittää näytöksen siten, että kuiskaaja Henna Pekkanen näyttelee Ellan Edelfeltin roolin.\nPekkanen paikkaa hienosti ja osoittaa panoksellaan, että ryhmän täytyy olla todella toimiva, jos sen yksittäiset lenkit ovat näin vahvoja.\nSäröjä-näytelmän taustalla on turkulaisvoimia: Näytelmän ohjaaja Fiikka Forsman on vaikuttanut uransa alkuvaiheessa muun muassa Turun ylioppilasteatterissa ja kaupunginteatterissa, samoin Riku Niemi. Anna Kortelaisen teos Levoton nainen on vaikuttanut esityksen käsikirjoitukseen. Teosta on rakennettu pitkään, vuodesta 2007, ja loppuvaiheissa esimerkiksi erilaisissa työpajoissa. Opetusministeriön apurahan turvin teos on toteutunut ja hyvä niin.\nSäröjen keskiössä ovat naiseus ja taide. Näytelmä kietoo nämä asiat yhdeksi kokonaisuudeksi, josta ei säröjä löydy. Kompositio on hyvä – Ellan ja Aino – nuoruus ja kypsyminen – hysteria ja valta – taide ja tiede.\nEllan de la Chapelle (ensi-illassa poikkeuksellisesti Henna Pekkanen) on nuori nainen, joka haaveilee tieteestä, mutta päätyy uskottoman Albert Edelfeltin (Mikko Jurkka) vaimoksi. Virginie (Terhi Suorlahti) on kaksi lasta Albertille synnyttänyt rakastajatar ja monen maalauksen malli, joka seuraa vierestä milloin Edelfeltin äidin matriarkaalista tuomitsevuutta tai nuoren vaimon epäsensuaalisuutta.\nAino Kallas (Lumikki Kouki) taas saa rohkeutensa ryhtyä taiteilijaksi isältään, mieheltään ja lapsiltaan. Hän myös uskaltaa kokeilla näiden rajojen sallivuutta lähtemällä pois kotoaan Eino Leinon matkaan. Seikkailut kasvattavat kirjailijattaresta ja tämän aviomiehestä vahvan synteesin, joka mahdollistaa kuuluisuuden.\nÄidinrakkautta näytelmä pohtii esimerkiksi Edelfeltin äidin (Jukka Virtala – kyllä, miesäiti on loistava idea) kautta. Tämä on ylisuojeleva ja -rakastava, mutta julma hahmo. Aino Kallas taas on äitinä erilainen, itsenäinen ja jopa vieraannuttava. Hänen lapsiaan ovat myös henkiset oliot, kirjat.\nNaisena oleminen on aina ollut vaikeaa ja mystistä. Sen näytelmä kertoo hysterian kautta. Näytelmän taiteilijamiehet (Edelfelt, Ville Vallgren) osallistuvat muun muassa Salpetrièren sairaalan hysteria-näytökseen, jossa taitava Augustine (Terhi Suorlahti) esittää klassisen kohtauksen.\nSamaan tilaan Ellan Edelfelt ajautuu elämässään. Syy ei ole sairauden, vaan itseilmaisun ja -arvostuksen puutteessa.\nRiku Niemi vastaa näytelmän musiikista ja äänisuunnittelusta. Monet kappaleista on tehty Aino Kallaksen runoihin. Musiikki on näytelmän tunnelmantekijä, jossa soi myös säröjä, klustereita ja kaanoneita. Nelihenkinen sellokvartetti sopii hyvin taustaksi. Laulajina kaikki näyttelijät ovat hyviä, mutta yksi ylitse muiden on Terhi Suorlahti. Hänen äänensä tuntuu taipuvan rajattomasti erilaisiin tyyleihin.\nPirjo Liiri-Majava on puvustanut näytelmän 1800-luvun henkeen, mutta ei tylsästi. Puvustus sopii hyvin Minna Välimäen pelkistettyyn lavastukseen.\nKaksi isoa pintaa ovat pääelementteinä ja näille heijastetaan välillä Edelfeltin taidetta ja välillä kirjoitusta – taiteen lopputuloksia.\nOnko taiteilijuus tärkeämpää kuin naiseus tai äitiys? Teos ei anna vastauksia, mutta vetää katsojankin kokemaan taiteen tekemisen raaimpia ja herkimpiä puolia erityisesti Maija Hirvasen johdolla suunnitellun koreografian kautta. Se kuroo kohtauksia ja ihmisiä yhteen.\nNäyttelijöiden liikkuminen lavalla on kuin vapaata assosiaatiota tai kohta iskevän inspiraation piinaavaa odotusta.\nTeos ei anna vastauksia, mutta vetää katsojankin kokemaan taiteen tekemisen raaimpia ja herkimpiä puolia.


Lukupiiri: Homo homini lupus – mutta ken ihmissutta pelkäisi? - Lifestyle - MTV.fi\nLifestyle > Hyvinvointi Julkaistu 07.03.2014 10:50 (Päivitetty 12.03.2014 14:38)\nKuva teoksessa Book of Werewolves: Being an Account of Terrible Superstition, vuodelta 1865. All Over Press\nMTV Lifestylen lukupiirissä luetaan keskustelua herättäviä kirjoja! Tämän viikon kirjana on Kuun pimeä puoli – Suomalaisia ihmissusinovelleja.\nKirja: Kuun pimeä puoli – Suomalaisia ihmissusinovelleja\nKirjailija: Juri Nummelin (toim.)*\nKenelle: Fantasiasta, kauhusta ja kansanperinteistä kiinnostuneille, koira- ja susi-ihmisille\nKuun pimeä puoli -teos sisältää yli kaksikymmentä suomalaista ihmissusinovellia, jonka pehmeiden kansien välissä myytit, kansanuskomukset ja tarut kasvattavat uudet karvat, kun verenhimoon verhotut ihmissudet sekä -pedot kohtaavat nykypäivän, populaarikulttuurin sekä modernin maailman. Ihmissusi jolkottelee suomalaiskirjailijoiden tarinoissa täysikuun loisteessa synkistä metsämaisemista ja pimeistä luolista kaupungin hälinään, työpaikalle, bussikuskin penkille ja jopa tulevaisuuteen asti.\n"Ohi olivat ajat, jolloin maankamaralla kierteli sellaisia muinaisia eläimiä kuin susia, hukkia, korhoja ja otsoja. Puhuttiin, että pedot olisivat muuttuneet, piileksineet aikojen yli ihmisten joukossa. En uskonut sellaiseen. Pedot olivat hölynpölyä. Vain ihminen oli totta."\nTiina Raevaara – Pikku Punahilkka\nUnohda siis ennakko-odotuksesi oudoksuttavasti rähisevistä kulkukoirista tai metsässä sattumalla kohdatuista pedoista, jotka upottavat hampaansa viattomaan ihmispoloiseen sitoen hänet ikuiseen kiroukseen: suomalaiset kirjailijat ovat löytäneet monen monta näkökulmaa kohdata tuo pelätty lykantrooppi sekä jokseenkin väärinymmärretty petoeläin, joka kytee sisällämme. Ihmissusi saakin monessa tarinassa uuden muodon sekä motiivit. Pitääkö meidän pelätä susia, ihmissusia vai kuitenkin ihmistä?\nKuva teoksessa Book of Werewolves: Being an Account of Terrible Superstition, vuodelta 1865.\nPuoliksi ihminen – puoliksi pitelemätön peto? Muodonmuutokset ovat kautta aikain kiehtoneet ihmismieltä sekä kirjailijoita, mutta elävät kuolleet zombit ja kalmankalpeat vampyyrit lienevät kuitenkin monelle nykyjampalle tutumpia, ja jos voisi sanoa, helposti lähestyttävämpiä hahmoja. 2000-luvulla ihmissudet toki vilahtelivat reippaasti valkokankaalla, mutta paljon kertonee se, että nämä pedot jäivät taka-alalle nuolemaan näppejään kimmeltävien vampyyripoikien taakse.\nTäysikuuta palvova ja hopealuoteja kavahtava ihmissusi-aihe onkin jokseenkin vieras suomalaisessa kirjallisuudessa sekä kulttuurissa, vaikka myyttejä ja kansantarinoita onkin kulkenut suusta suuhun osana kansanperinnettämme. Suomalainen ihmissusi – jota kutsuttiin myös nimellä vironsusi – oli pitkälti joutunut tekemisiin noituuden kanssa: tarinoissa noidat muuttivat kostoksi ihmisen sudeksi joko pysyvästi tai määräaikaiseksi ajaksi, tai sitten kykenivät itse moiseen kaameaan muodonmuutokseen. Eivätkä ne hopealuodit ja täysikuut edes ole kummunneet kansantarustosta, vaan elokuvien käsikirjoituksista ja kirjallisuudesta: suurin osa nykypäivänä ihmissusiin liittyvistä uskomuksistamme onkin peräisin 1800- ja 1900-luvun fiktiosta.\nHow William of Palermo was Carried Off by a Werwolf -tarina vuodelta 1905: äitipuoli oli muuttanut Espanjan kruununperijän, prinssi Alphouns'in ihmissudeksi.\nKaikki Kuun pimeä puoli -teoksen novellit eivät kuitenkaan käsittele ainoastaan verenhimoisia, harmaakarvaisia muodonmuutoksen kokeneita ihmissusia, vaan sivuille eksyy myös kaikista kaamein olento: ihminen, joka onkin toiselle ihmiselle susi (lat. Homo homini lupus).\n"Olento kääntyy katsomaan mollottavaa kuuta, suusta purkautuu tuskin kuultava haukahdus. Mustan, kostean kuonon alta aukeaa valtava kita, josta puskee veitsenteräviä, keltaisia hampaita. Kieli on pitkä ja punainen, lämmin hengitys haisee ruumishuoneelta. Asento on muuttunut kumarammaksi, kasvot ovat vääristyneet epäinhimilliseen virneeseen, nahka on kauttaaltaan tahmean karvainen. Pystyt korvat värisevät."\nHanna-Riikka Kuisma – Täysikuu\nIhmissusitarinoiden sekä -myyttien punainen lanka onkin yleensä ihmisen synkät, hallitsemattomat vietit ja halut, jotka ajavat hänet kuuntelemaan ainoastaan pedon vaistoa.\nOn myös virkistävää, että osa novellien ihmissusista kuitenkin mieluummin söisi vain lauantaimakkaraa tai jopa leppoisasti kahlitsee itse itsensä ovien taakse, etteivät naapurin kanalat tai kaulavaltimot joutaisi koetukselle. Moderni ihmissusi yrittääkin selvitä kunnialla arjesta kuun kiertoa silmällä pitäen, "kun on taas se aika kuusta".\n"Hajuaistini terävöityminen on tuskallisinta. Heikoimmatkin tuoksut moninkertaistuvat ja pääni tuntuu räjähtävän hajujen kakofoniasta. Haistan, mitä kadun päässä olevassa pizzeriassa olevat asiakkaat syövät. Haistan, milloin kaupassa samaan aikaan olevat ihmiset ovat viimeksi köyneet suihkussa, mitä sampoota he käyttivät ja milloin he ovat viimeksi vaihtaneet alusvaatteensa. Hasitan, kuka työtovereistani on edellisenä iltana juonut lasillisen punaviiniä. Jos tuntisin viinejä paremmin, voisin kertoa rypälelajikkeenkin."\nJussi Katajala – Jos lähtee sutta karkuun\nKuun pimeä puoli on huomattavasti eheämpi kokonaisuus kuin esimerkiksi vampyyreita käsittelevä Verenhimo: suomalaisia vampyyritarinoita (Teos 2011) . Lieneeköhän meillä suomalaisilla sittenkin veressä tuota susihukkaa, kun näinkin onnistuneesti on pystytty samaistumaan noihin hämärässä vaeltaviin pimeyden hahmoihin, jotka ovat kautta historian olleet vihattuja ja jopa demonisoituja.\nOsa novelleista toki menee metsään, osa sijoittuu metsään ja osa puolestaan jättää metsän suosiolla taakseen. Novellikokoelman annista suosittelen lämpimästi Tiina Raevaaran jokseenkin ennalta-arvattavaa, mutta nokkelasti kirjoitettua aloitusnovellia sekä Johanna Sinisalon lopetusnovellia. Kirsti Ellilän herttainen Herra Helanderin tehtävä lämmitti junan lemmikkivaunussa istuneen lukijan sydäntä, Anne Leinosen Tuonenkalma, surmansuitset suorastaan kylmäsi.\nThe Wolf Charmer, 1881. 1800-luvun Ranskassa uskottiin “susikuiskaajiin”.\nMatti Kurikan (1863–1915) Vironsusi kertoo vanhan kansantarinan häävierasille saapuvasta tuntemattomasta herrasta, joka kohtaa poppasmiehen.\n"Sudeksi tuo survatkahan\nMetsän hulluksi hukaksi\nMatti Kurikka – Vironsusi\nHanna-Riikka Kuisman lyhytnovelli Täysikuu raastoi sielua, kun peto lampaan vaatteissa näyttikin oikeat karvansa. Jussi Katajalan lennokas Jos sutta lähtee karkuun oli suorastaan virkistävää luettavaa. Ihmissuden kirjallista sekä kulttuurista taustaa selvittelevän esipuheen lisäksi kirjan viimeisimmiltä sivuilta löytyy tutkija Merja Leppälahden jälkisanat ihmissudesta suomalaisessa kansanperinteessä.\nSuosittelenkin pureutumaan Kuun pimeä puoli -teokseen syyshämärillä, pimeinä iltoina ja ahavoittavan kevään kynnyksellä. Suljin kesäkuussa julkaistun teoksen kannet vasta seuraavan vuoden puolella kahdeksan täyskuun jälkeen. Yhdeltä istumalta en novelleja suosittelekaan lukemaan, vaan jokainen niistä kannattaa pureskella rauhassa, pala palalta. Kaikkea ei kannata purematta niellä.\n*Kirjoittajat: Tapani Bagge, Kirsti Ellilä, Harri Erkki , Markus Harju, Saara Henriksson, Jussi Katajala, Rene Kita, Juha-Pekka Koskinen, Hanna-Riikka Kuisma, Matti Kurikka, Anne Leinonen, Merja Leppälahti, Harri István Mäki, Heikki Nevala, Jussi K. Niemelä, Sari Peltoniemi, Tiina Raevaara, Jan Salminen, Tuomas Saloranta, Johanna Sinisalo, Vesa Sisättö, Miina Supinen, Jari Tammi sekä Christine Thorel.\nVirheetön iho vähemmällä vaivalla Tällaista on olla nainen nykypäivän Suomessa, lue kattava tietopaketti!


Ikkunagalleria | Käsityön museo\nKiinnostuitko museon näyttelyistä?\nLisätietoja antaa näyttelyintendentti Mikko Oikari\nmikko.oikari [at] jyvaskyla.fi\nHaluatko näyttelysi tähän tilaan?\nTutustu näyttelynrakentajan oppaaseen omalta sivultaan.\nIkkunagalleria on yksi museon näyttelytiloista, joiden näyttelyitä voi ihailla myös museon ollessa kiinni. Näyttely sijoittuu katutason ikkunoihin Kauppakadun suuntaan ja tilan läpi kuljetaan museon perusnäyttelyihin. Tilassa esitellään jo kannuksensa saavuttaneiden osaajien tuotteita ja teoksia: käsityöalan ammattilaisia ja taiteilijoita, alan osuuskuntia ja muita yhteenliittymiä.\nIkkunagalleriassa vaihtuu näyttely noin viisi kertaa vuodessa. Yhä useammat näyttelyistä on myyntinäyttelyitä, jolloin provision määrä riippuu siitä, ripustaako näyttelyn museon henkilökunta vai näytteilleasettaja.\nVuoden 2021 näyttelyt Ikkunagalleriassa\n8.1.–14.3.2021 Design with Nature – Miia Suojala Design\nIkkunagallerian vuosi käynnistyy juhlien merkeissä, sillä jyväskyläläisen vaatesuunnittelija-vestonomi Miia Suojalan myyntinäyttelyssä 9.1.–14.3.2021 Design with nature uusi mallisto tarjoaa ratkaisuja vaatetusalan kipukohtiin ja samalla juhlistaa Miia Suojala Designin 15-vuotista taivalta.\n20.3.–16.5.2021 Materia 10\nIkkunagalleriassa jatkuu keväällä keskisuomalaisen käsityö- ja muotoiluosaamisen juhlat, sillä Keski-Suomen muotoilu- ja taideteollisuusyhdistys Materia ry:n 10-vuotisjuhlanäyttelyssä 20.3.–16.5.2021 Materia 10 pitkän linjan ammattilaiset esittelevät uteliaan, avoimen ja laadukkaan valikoiman uusinta tuotantoaan.\n22.5 –12.9.2021 Okra SHOP – Jyväskylä\nOkra SHOP – Jyväskylä 22.5 –12.9.2021 tuo Jyväskylään okran suosituimmat tuotteet. Jo 25 vuotta Helsingin keskustassa toiminut taidekäsityöläisten omistama kauppa on tunnettu ja värikkäästä ja laadukkaasta käsityöhön ja suunnitteluun pohjautuvasta valikoimastaan, johon kuuluu keramiikkaa, koruja, tekstiilituotteita ja lasia.\n18.9.–14.11.2021 Persian perilliset – Iranin nuoret muotoilijat\nIkkunagalleriassa sukelletaan iranilaiseen kulttuuriperinteeseen näyttelyssä 18.9.–14.11.2021 Persian perilliset – Iranin nuoret muotoilijat.\n20.11.–31.12.2021 Museon pieni joulukauppa\nIkkunagallerian näyttelyvuoden päättää tälläkin kertaa museon kokoama jouluinen myyntinäyttely. Museon pieni joulukauppa 20.11.–31.12.2021 tarjoaa laajan kattauksen suomalaista käsityötä ja muotoilua lahjapakettiin kiedottavaksi.


Käsintehty brandi – käsi- ja taideteollisuusyrittäjän käsikirja | Y-akatemia\nKäsintehty brandi – käsi- ja taideteollisuusyrittäjän käsikirja\n9.12.2019By Aini Alastalo\nKäsintehty brandi – käsi- ja taideteollisuusyrittäjän käsikirjaAini Alastalo2019-12-09T10:16:46+02:00\n1. Kirjoituspäivämäärä: 9.12.2019\n2. Kirjapistemäärä: 2\n3. Teos: Käsintehty brandi – käsi- ja taideteollisuusyrittäjän käsikirja\n4. Kirjan kirjoittajat: Harri Ruohomäki\n5. Kategoria/opintojakso: Markkinointiprojekti\nLuin kirjan käsintehty brändi, sillä olen tällä hetkellä tutustumassa brändäykseen syvemmin. Vaikka kirja on suunnattu käsityöyrittäjille, koen, että kirjan lukemisesta hyötyvät kaikki brändäämisestä kiinnostuneet. Kirja oli kirjoitettu helposti ymmärrettävään muotoon ja tekstiä elävöitti kiinnostavat case- osiot eri aihealueissa. Kirja oli kirjoitettu vuonna 2000, joten joissain asioissa olisi päivittämisen varaa. Lyhyen silmäilyn jälkeen päätin myös skipata brandit verkoissa: tietoteknologia ja e -kaupankäynti -osion kokonaan.\nKäsi- ja taideteollisuusyritysten heikkoja kohtia yrityksen kehittymisen kannalta ovat useimmiten työskentely yksin tai pienissä tiimeissä. Yrittävät keskittyvät yleensä liikaa ainoastaan tuotteeseen unohtamalla yrityksen kehittämisen ja tuotteiden jatkojalostamisen. Toinen heikkous on puuttuvat resurssit palkata ulkopuolisia asiantuntijoita esimerkiksi brändäykseen.\nBrändin luomisen onnistumiseen vaikuttavat eniten systemaattisuus, pitkäjänteisyys ja kokonaisvaltaisuus. Systemaattisuus tarkoittaa sitä, että yrityksen kaikki viestintä olisi yhtenäistä, eikä sotisi keskenään. Sama brändi ei myöskään voi olla eri näköinen ja oloinen eri kohderyhmille, vaikka näiden tiedettäisiin arvostavan eri asioita. Brändin rakentaminen on pitkäjänteistä puuhaa ja rakentaminen tapahtuu kerroksellisesti. Yleensä brändin olisi hyvä perustua yrityksen pitkän tähtäimen tavoitteisiin. Kokonaisvaltaisuus tarkoittaa, että kaikki brändi on monialaisesti yhdenmukainen. Yhdenmukainen visuaalisuus näkyy kaikkialla alkaen tuotteiden muotoilusta ja niiden pakkauksista jatkuen verkkosivuihin.\nAina yritykselle ei tarvitse luoda omaa brändiä ja yrittäjän henkilöbrändi on luonut yrityksellekin valmiin brändin. Henkilökohtaisesti pidän käsi- ja taideteollisuusyrittäjien henkilöbrändejä vahvempina, kuin yritykselle rakennettuja brändejä. Uskon, että sosiaalinen media on suurimpana vaikuttajana tähän asiaan. Instagramista pääsee katsomaan hyvinkin läheltä taiteilijoiden tekemisiä ja siinä pääsee luomaan tuotteisiin henkilökohtaisemman suhteen kuin esimerkiksi yritystilejä seuraamalla. Uskon, että henkilöbrändien merkitys muillakin aloilla tulee lisääntymään entisestään mm. lisääntyvän kevytyrittäjyyden myötä, jossa työtä markkinoidaan usein oman henkilöbrändin kautta.\n← Älä Jännitä!\n12 elämänohjetta -käsikirja kaaosta vastaan →


Poista jyvät ruokavaliostasi ja pudota painoa helposti - Askel Terveyteen\nPoista jyvät ruokavaliostasi ja pudota painoa helposti\nGluteeniherkkyys ei ole sama asia kuin keliakia, sillä gluteenille herkistynyt ei kärsi oireista heti gluteenin nauttimisen jälkeen, toisin kuin keliaakikot. Aamiainen, lounas, illallinen ja välipalat – päivän aikana tulee syötyä monia jyvää sisältäviä ruokia, kuten leipää, leivoksia ja pastaa. Monet meistä suorastaan himoitsevat pehmeää ja uunituoretta leipää, croissantteja tai muhevaa pasta-annosta, sillä vehnä täyttää mahan nopeasti ja tuntuu pitävän kylläisenä pitkään. Ikävä kyllä pastat ja leipä eivät ole se paras vaihtoehto solakan vartalon kannalta, etenkään niille, joiden vatsa reagoi viljatuotteisiin negatiivisesti. Tässä artikkelissa keskitymme siihen, miten poistat jyvät ruokavaliostasi ja miten tämä muutos vaikuttaa positiivisesti painonhallintaan sekä omakuvaan.\nSyömme liikaa viljoja\nTasapainoinen ruokavalio koostuu hyvästä määrästä proteiinia, hiilihydraatteja ja rasvoja. Hiilihydraatteihin lukeutuvat hedelmät, kasvikset, tärkkelykset ja viljakasvit. Ongelma syntyy silloin, kun pääpaino on jyvätuotteissa, jolloin suuri osa aterioista perustuu viljatuotteiden käyttämiseen, ja kasvisten syöminen jää taka-alalle. Etenkin viikonloput voivat mennä retuperälle, kun mieli halajaa pizzaa, keksejä tai pullaa.\nMiksi viljatuotteet kiihdyttävät painon kertymistä?\nIhmiskeho tarvitsee viljatuotteita, sillä ne antavat paljon energiaa, etenkin kun puhutaan täysjyvistä. Ongelmalliseksi viljojen syöminen muodostuu silloin, kun mässäilemme suurilla määrillä vehnätuotteita tai syömme niitä myöhään illalla, sillä yön aikana energiankulutus hidastuu ja ylimääräinen energia varastoituu kehoon rasvakudoksen muodossa.\nSuurin osa viljoista, kuten vehnä, kaura, ruis ja speltti sisältävät gluteenia. Kaikki viljat eivät kuitenkaan sisällä täysin samaa määrää gluteenia ja esimerkiksi kaura sisältää paljon vähemmän gluteenia (jos ollenkaan), kuin esimerkiksi vehnä. Riisi, maissi ja tattari puolestaan eivät sisällä gluteenia ollenkaan ja näitä viljoja voivat nauttia myös keliaakikot ja gluteeniyliherkkyydestä kärsivät.\nGluteeniyliherkkyys ei aiheuta yhtä vakavia ja selkeitä oireita kuin keliakia tai gluteeniallergia. Keliakiaan liittyvät oireet ovat monenlaisia ja hyvin yksilöllisiä. Tyypillisiä oireita ovat erilaiset suolistovaivat, kuten vatsakipu, ripuli ja löysä uloste, vatsan turvotus, suoliston kouristukset ja ilmavaivat. Oireita voivat olla myös pahoinvointi, ruokahaluttomuus ja oksentelu sekä anemia ja väsymys. Keliakia voi ilmetä myös iholla kutiavana, pienirakkulaisena ihottumana. Gluteeniyliherkkyyden oireet ovat osittain samanlaisia kuin keliakiassa.\nNykyisin yhä useammat ihmiset päättävät jättää viljat kokonaan pois ruokavaliostaan tai ainakin vähentävät nauttimaansa viljamäärää, sillä he kokevat vatsansa toimivan paremmin ilman viljoja. Myös paino voi pudota kuin itsestään, kun jätät jyvät ruokavaliostasi.\nJatkuva ummetus tai ripuli\nYlipaino tai nopea painon putoaminen\nJos huomaat reagoivasi gluteeniin, voit hakeutua testeihin, joiden jälkeen määritellään seuraavat hoitoaskeleet. Keliakian, gluteeniallergian ja gluteeniyliherkkyyden hoito perustuu yksinomaan ruokavalioon, mikä tarkoittaa kaikkien viljojen poistamista aterioista.\nNäin poistat jyvät ruokavaliostasi\nVoit jättää jyvät pois ruokavaliostasi korvaamalla tavallinen vehnäspagetti ja pasta kasviksilla. On olemassa erilaisia kodinkoneita, joiden avulla voi suikaloida esimerkiksi kesäkurpitsan spagetin muotoon. Valmista herkullinen kasvislasagne ilman lasagnelevyä ja käytä sen sijaan viipaloitua munakoisoa tai muita lempikasviksiasi. Mausta annokset tavalliseen tapaan tomaatilla, juustolla ja oreganolla tai basilikalla.\nJos rakastat keksejä, oletko koskaan miettinyt, että voisit korvata kekseihin tarvittavat jauhot kasvisjauhoilla? Perinteiset suklaahippukeksitkin valmistuvat helposti kasvisjauhoja käyttämällä. Voit myös kokeilla keitettyjen ja soseutettujen kasvisten käyttämistä taikinana. Netistä löytyy monia reseptejä gluteenittomille leipomuksille, jotka ovat huomattavasti terveellisempiä kuin vehnäjauhoa sisältävät herkut.\nGluteeniyliherkkyydestä kärsivät huomaavat nopeasti eron olossaan ja vatsan toiminnassa, kun he vaihtavat vehnäjauhon riisistä, maissista tai kikherneistä tehtyyn jauhoon. Näitä jauhoja voi käyttää aivan samalla tapaa, kuin perinteistä vehnäjauhoakin ja niillä valmistuvat mm. pizza, keksit ja letut.\nLeipä on ehkä kaikista hankalin korvata gluteenittomilla tuotteilla, sillä leipä on yksi länsimaisen ruokavalion kulmakivistä, jota tarjotaan lähes joka aterialla. Aloita vähentämällä leivän määrää ja korvaa se riisikakuilla, gluteenittomilla näkkäreillä, maissikakuilla jne. Nykyään on olemassa monia leipiä, joista gluteeni on poistettu leivontavaiheessa. Voit myös kokeilla gluteenittoman paahtoleivän tekemistä itse, siihen tarvitaan pellavansiementä, auringonkukkaa ja salviaa. Jauha siemenet jauhoksi, sekoita pieni tilkka vettä seokseen, lisää salvia, kaada leipävuokaan ja paista puoli tuntia 120:ssa asteessa. Leivästä tulee mukavan rapeaa.


elämää ja elämyksiä: Szentendre, käsityöläiskaupunki\nSzentendressä tulee käytyä usein, tänne on Budapestista vain pieni matka paikallisjunalla. Kesäaikaan myös laivalla pääsee suoraan keskustasta, oikein mukava on sekin vaihtoehto. Nyt me tulimme tänne tylsästi, mutta nopeasti, autolla.\nPieniä puoteja, katukahviloita, kapeita kujia, terassiravintoloita, kädentöitä ja turisteja, sitä kaikkea on Szentendre. Vieressä Tonava tuo virkistystä.\nIhastuin tähän korusarjaan ja Gustav Klimtin maalauksesta inspiroituneet korvakorut pääsivät mukaani. Teen jossain kohtaa ostoksista juttua.\nViiniä, paprikaa eri muodoissaan ja muuta tyypillistä tuliaistavaraa.\nMeidät tuo Szentedreen myös ihan paras marsipaani, Szamos. Myymälän lisäksi täällä on Szamos kahvila, museo ja koulutuspiste. Täältä saa marsipaanikonvehdit tuoreina ja valikoima on valtava. Kirsikkatäyteinen on meidän molempien suosikki, Husbend tykkä myös Unicum-makuisesta ja minä pähkinäisestä. Pakko myöntää, että muutama tuli taas syötyä.\nTunnisteet: aina sydäntä lähellä Unkari, autoilua ulkomailla, matka, tuliaiset\nOuti Krimou/Outi's life 30. kesäkuuta 2018 klo 20.36\nAivan ihana tuo katu, jossa on lampunvarjostimet <3\nKovasti odotan tuota ostopostausta. Kiva päästä näkemään, mitä olet ostanut.\nMukavaa viikonloppua Pirkko <3\npirkko 1. heinäkuuta 2018 klo 13.03\nKiitos Outi, jossain kohtaa ostokset tulevat mutta nyt niitä on kolmessa matkalaukussa sikinsokin....eli ehkä vasta kotona. Lampunvarjostimet on kivat ja hauskat piristimet.\nBetween 30. kesäkuuta 2018 klo 22.11\nTuolla minäkin olen käynyt. Silloin oli helteinen kesäpäivä, meneillään jokin erityinen käsityötapahtuma ja miljoona turistia - meidän lisäksi. Silti tykkäsin kovasti.\nMarsipaani jakaa ihmisiä kovasti. Minä tykkään. Ko. puodista voisi mukaan lähteä yhtä jos toista herkkua.\npirkko 1. heinäkuuta 2018 klo 13.05\nSzentendre on viehättävä monella tapaa. Unkarilaisen Husbendin myötä olen rakastunut myös marsipaaniin, kookokseen ja manteliin. Niin se maku muuttui.\nHenna 1. heinäkuuta 2018 klo 8.54\nOnpas vekkulit portaat! Viehättävältä vaikuttava paikka muutenkin. Mutta minne osoittaa toisen kuvan ihastuttavan seinämaalauksen nuoli?\npirkko 1. heinäkuuta 2018 klo 13.09\nPortaat on tosi söpöt, olen tainnut kuvata ne joka reissulla. Muitakin hauskoja käytäviä ja rappusia löytyy.\nNuolen kohdalla on sisäänkäynti päiväkotiin tai kerhoon. Nuolen teksti voisi unkariksi olla hiekka, mutta ehkä se on serbiksi. Kaupungissa asuu serbialaisia, oikeastaan kaikkialla täällä on paljon myös muita kansalaisuuksia, kuten toisaalta unkarilaisiakin on muissa maissa.\nAna 2. heinäkuuta 2018 klo 18.38\nOijjjjoi miten ihania kuvia! Taju lähtee!\npirkko 2. heinäkuuta 2018 klo 20.29\nIhania paikkoja! Koita pysyä tajuissasi, vielä lisää tulossa 😘


Lifeworks-koulutukset - Lifeworks\nINSPIROIDUTKO KOULUTUKSISSA? Työnhaun eri vaiheisiin keskittyvissä ryhmävalmennuksissamme opit uusia taitoja ja työkaluja oman urakehityksesi tueksi kokeneiden uravalmentajiemme fasilitoimana.\nILMOITTAUDU kevään 2019 koulutuksiin nyt:\nValjasta SoMe urakehityksesi tueksi rekrytoinnin asiantuntijan vinkeillä\nTiistaina 4.6. klo 14.00-15.30\nSanoita saavutuksesi ja tunnista taitosi uravalmennuksiin erikoistuneen psykologin opastamana. Tutustu koulutukseen tarkemmin täällä:\nKouluttajana psykologi ja MPS:n kehityspäällikkö Päivi Montgomery.\nKeskiviikkona 12.6. klo 14-00-16.00\nPalautuminen ja stressinhallinta – workshop. Tutustu koulutukseen tarkemmin täällä.\nKouluttajana psykologi-konsultti Maija Suokas.\nTorstaina 13.6. klo 17.00-19.00


Heportteri on uusi, tutkiva hevosjulkaisu. Tilaajat voivat lukea Heportterin pitkät jutut joko täällä verkossa tai Heportteri-aikakauslehdestä. Tällä verkkosivulla julkaistaan lisäksi joitakin lyhyempiä juttuja, jotka ovat myös ei-tilaajien luettavissa.\nHeportteri on hidasta journalismia nopeista ystävistämme.\nHeportteri perehtyy tutkimuksiin, oikoo väärinkäsityksiä, välittää luotettavat neuvot, yhdistää ihmisiä ja uskaltaa valita puolensa. Julkaisun tavoitteena on lisätä hevosten hyvinvointia ja se on kaiken sisällön punainen lanka.\nEnsimmäinen paperi-Heportteri lähti tilaajille 14.6.2018 ja tämä verkkosivu aukesi 15.6.2018. Uusia, pitkiä juttuja verkkoon ja uusi paperi-Heportteri julkaistaan kahden kuukauden välein.


Valkokangas.net > Projektorilamput & Tarvikkeet > Projektoritelineet > Kattoasennusteline SUPPRO 6 hopea 68-115cm\nKattoasennusteline SUPPRO 6 hopea 68-115cm\nProjektorin kattoasennusteline Suppro 6\nTämä on huippukätevä projektorin asennusteline jossa on portaittainen teleskooppisäätö. Suppro 6 sopii kaikkiin seuraaviin kotipuolen projektoreihin: Optoma, Epson (ei 4K tykit), Panasonic, BenQ, Sony, ViewSonic, Mitsubishi. Ei JVC. JVC:lle sopivat telineet löydät täältä.\nTelineen kokonaispituus päästä päähän on 68-115cmcm. Säätö on portaittainen ja kukin askel on 4cm. HDMI kaapelin läpivienti onnistuu putken sisällä. Putken sisältä ei voi viedä VGA, virtajohtoa tms. jossa on paksu liitinosa.\nSuppro 6:ssä on todella kätevä kallistuksen säätö kierreholkkien avulla jolloin voit säätää asennuksen yhteydessä viimeiset senttimetrit kohdalleen avaamatta pääniveltä mikä helpottaa valtavasti asennusta.\nOma paino 2,6kg\nTuote ei sisällä ruuveja asennuspinnalle (kattoon tms.)


Tampereen yliopisto - Väitökset - Terhikki Miettinen\nTerveydenhuollon lisensiaatti Terhikki Miettisen os. Nummenmaan hoitotieteen alaan kuuluva väitöskirja\nPalliative Care through Relatives' Eyes (Kuolevan potilaan palliatiivinen hoito omaisen arvioimana )\ntarkastetaan 7.5.2001 klo 10 Tampereen yliopiston hoitotieteen laitoksen auditoriossa, Medisiinarinkatu 3, Tampere.\nVastaväittäjänä on professori Arja Isola (Oulun yliopisto). Kustoksena toimii professori Marita Paunonen.\nMiettinen on syntynyt 8.5.1936 Helsingissä. Hän on suorittanut ylioppilastutkinnon Tampereella 1955. Miettinen on valmistunut terveydenhuollon lisensiaatiksi Kuopion yliopistosta 1993. Hän on toiminut sairaanhoitajana Helsingin yliopistollisessa sairaalassa vuosina 1958-1959. Laboratorionhoitajana Malmin sairaalassa sekä Bernin yliopistollisessa sairaalassa, toiminnanjohtajana Kannelkoti säätiössä vuosina 1980-1987 sekä hoitotyön johtajana Loviisan seudun terveyskeskuksessa 1987-1994.\nMiettisen väitöskirja ilmestyy omakustanteena.\nLisätietoja: Terhikki Miettinen, (09) 462 380 (koti), 040- 5505 150 (työ), Tatu.A.Miettinen@helsinki.fi\nAineiston keruussa käytettiin sekä syvähaastaatteluja että tarkoitusta varten suunniteltua kyselylomakketta. Tutkimuksessa selvitettiin, miten omaisten arvioimana kuolevien vanhuspotilaiden hoito oli onnistunut ja mitkä tekijät olivat edellytyksinä hyvälle elämisen laadulle. Tavoitteena oli tutkia kuolevilla potilailla esiintyviä oireita ja ongelmia, kipuja tai pahanolontunteita sekä tarkastella, miten omaisten näkökulmasta katsottuna hoidon tarpeisiin oli vastattu. Tutkimuksessa etsittiin myös vastauksia siihen, mitä omaiset pitivät hyvänä ja mitä huonona hoitona.\nTutkimustulosten mukaan kuolevilla vanhuspotilailla esiintyi omaisten arvioimana monenlaisia oireita ja ongelmia. Vähintään kohtalaista kipua oli esiintynyt 211 potilaalla (57%). Kipua oli esiintynyt vähemmän kotona hoidetuilla potilailla (p=0.003) kuin sairaalassa hoidetuilla. Kivun hoito oli omaisten mielestä ollut huonoa 46 potilaalla (22%). Erot hoitopaikkojen tai sukupuolten välillä eivät olleet merkitseviä. Potilaat kärsivät myös tuskaisuudesta, turvattomuuden tunteesta, alakuloisuudesta, surullisuudesta ja depressiosta. Avuttomuuden tunteen kokeminen oli myös yleistä, varsinkin kivusta kärsivillä potilailla.\nOmaisten mielestä 87 potilaalle (28%) tehtiin turhia tutkimuksia tai turhia hoitotoimenpiteitä. Omaiset arvioivat kivun hoidon huonoksi tai turhia tutkimuksia tehdyksi, jos hoitopaikan ilmapiiri ei ollut lämminhenkinen, kommunikointi ei onnistunut tai informaatio sekä tuen saanti ei ollut riittävää.\nHyvän hoidon edellytyksinä omaisten mielestä oli toimiva kotihoito, palvelujen jatkuvuus ja joustavuus sekä hoitajien positiiviset piirteet, empatia ja huumori hoitotyössä. Huonoksi hoito arvioitiin silloin, kun kivut ja oireet eivät olleet hallinnassa, hoitoympäristö oli rauhaton, hoidossa ei ollut jatkuvuutta, hoitajat työskentelivät rutiininomaisesti tai käyttäytyivät epäystävällisesti.\nOmaiset kokivat itse saaneensa tukea melko hyvin. Heitä oli kannustettu osallistumaan kuolevan potilaan hoitoon, järjestetty mahdollisuus keskustella rauhassa sekä lohdutettu ja oltu tarvittaessa läsnä.\nOmaisten arvion mukaan hyvällä palliatiivisella hoidolla on suuri merkitys kuolevan potilaan hyvään oloon ja hyvään elämisen laatuun. Tämän vuoksi tulisikin kuolevan potilaan hoitoon suunnata voimavaroja siten, että hyvä hoitaminen olisi mahdollista. Haasteellisena voidaan tutkimuksen tuloksia pitää ainakin niiltä osin, jotka koskevat hoitoympäristöä ja ilmapiiriä, informaation kehittämistä, omaisen ja potilaan kohtaamista ja tukemista, hoidon jatkuvuuden ja joustavuuden sekä hoitohenkilökunnan toiminnan perusedellytysten varmistamista.


Myydään Omakotitalo, 4 huonetta - Oulu, Oulunsalo, Keskusta, Vattukuja 12 - Etuovi.com 694463\nOmakotitalo | 3-4 h, k, kh, s, wc, at\nVattukuja 12, Oulunsalo, Keskusta, Oulu\n91 / 137 m²\nTäystiilitalo Oulunsalon keskustassa. Hyväkuntoinen täystiilitalo etsii uusia asukkaita. Erittäin hyvä sijainti rauhallisella Vattukujalla ja silti lähellä kaikkia palveluita. Lautaparkettilattia asuintiloissa ja kylpyhuone laatoitettu. Oma puistoon rajoittuva tontti. Taloa on hyvin huollettu vuosien varrella mm. salaojaremontti, viemäriremontti, kattoremontti, öljykattila, Ikkunoita uusittu.\nOulu Oulunsalo Keskusta\nVattukuja 12, 90460 OULUNSALO\n3-4 h, k, kh, s, wc, at\n314,00 € / vuosi\nKiinteistövero: 314 € / vuosi\nYhdestä makuuhuoneesta on tehty vaatehuone ja olohuoneesta on poistettu ulko-ovi 1988. Pisaron-salaojaremontti tehty 9/2017. Pohjolan LVI-turvan viemäriremontti 10/2017. Lasikuituinen öljysäiliö uusittu 2007. Kattoremontti tehty 2010. Jäspi-öljykattila vaihdettu 2010. Ikkunoita uusittu 2014.\nPintamateriaali: Keittiö: lautaparkettilattia, tapetoidut seinät, valkoiseksi maalattu puupaneelikatto. Olohuone: lautaparkettilattia, tiili/tapetoidut seinät, puupaneelikatto. Makuuhuone 1: lautaparkettilattia, tapetoidut seinät, valkoiseksi maalattu puupaneelikatto. Makuuhuone 2: lautaparkettilattia, tapetoidut seinät, valkoiseksi maalattu puupaneelikatto. Makuuhuone 3: lautaparkettilattia, tapetoidut seinät, valkoiseksi maalattu puupaneelikatto. Sauna: laattalattia, puupaneeliseinät ja -katto. Kylpyhuone: laattalattia, laattaseinät, puupaneelikatto. Eteinen: lautaparkettilattia, tapetoidut seinät, valkoiseksi maalattu puupaneelikatto. Wc: laattalattia, laatta/tapettiseinät, puupaneelikatto.\nJääkaappi, jääkaappipakastin, keraaminen liesi, liesituuletin, astianpesukone, kaapistot, kiinteät valaisimet, pöytätasojen materiaali melamiinitasot.\nAsemakaava (ohjeellinen tonttijako), yleiskaava, rakennuslupa. Kaavamerkintä AO\nPalvelut: S-Market 550m, Kauppakeskus Kapteeni 1,6 km. Koulut: Kirkokylän koulu 650 m. Päiväkoti: Saloilan päiväkoti 650 m. Liikenneyhteydet: Pysäkki 350 m (8,9,63). Lentoasema 2,7 km.\nHei! Haluaisin lisätietoja kohteesta: Vattukuja 12, Oulunsalo, Keskusta, Oulu (https://www.etuovi.com/kohde/694463)


Krilliöljy vähentää merkittävästi veren triglyseridejä - ePressi\nUusi krilliöljytutkimus osoittaa, että krilliöljy vähentää selvästi veren triglyseridejä ja nostaa omega-3 indeksiä jopa 70%. Tutkimuksen tavoitteena oli tutkia 12 viikon päivittäisen krilliöljyravintolisän nauttimisen vaikutusta triglyseriditasoihin henkilöillä , joiden tavanomainen kalan saanti on vähäistä ja joilla on korkeat seerumin triglyseridiarvot (150 - 499 mg/dl). Tutkimus toteutettiin satunnaistettuna, lumekontrolloituna kaksoissokkotutkimuksena. Kyseiseen tutkimukseen osallistui 300 henkilöä. Tutkimuksessa henkilöt jaettiin viiteen hoitoryhmään: lumelääkettä nauttiviin (oliiviöljy) ja 0,5g, 1g, 2g tai 4g päivässä krilliöljyä nauttiviin henkilöihin. Seerumin lipidit mitattiin yön yli kestäneen paaston lähtötilanteessa 6 ja 12 viikon ajan.\nKrilliöljyä nauttineiden seerumin triglyseridiarvot laskivat 10,2%. LDL-kolesterolitasot eivät nousseet krilliöljyä nauttineiden ryhmässä suhteessa lumeryhmään. Krilliöljyllä näyttäisi olevan merkittävää vaikututusta yhteen sydänsairauksien riskitekijään, triglyseridiarvoihin.\nKrilliöljyn sisältämät rasvahapot EPA ja DHA ovat suurelta osin sidottuna fosfolipideihin. Pitkäketjuiset omega-3 rasvahapot EPA ja DHA ovat luonnossa sitoutuneina joko triglyserideihin tai fosfolipideihin. Rasvaisissa kaloissa on molempia, mutta kalaöljyn valmistusprosessissa fosfolipidit menetetään lähes kokonaan. Fosfolipidien etuna ja ominaisuutena on se, että ne sekoittuvat veteen, mikä vaikuttaa positiivisesti omega-3 hyödyntämiseen kehossa.\nTutkimusviittaus:Krill oil supplementation lowers serum triglycerides without increasing low-density lipoprotein cholesterol in adults with borderline high or high triglyceride levels\nKjetil Bergea,Kathy Musa-Velosob, Melody Harwooda, Nils Hoema, Lena Burria. Aker BioMarine ASA, Fjordalléen 16, 0115 Oslo, Norway b Intertek Cantox, Mississauga, Ontario, Canada L5N 2X7


Mikaelinkirkko: palvelut ja yhteystiedot\nLaskiaispullia myynnissä Yhteisvastuukeräyksen hyväksi -tee tilaus 15.2. mennessä\n08.02.2021, 15:30 / päivitetty 10.02.2021, 20:14\nHuomio kaikki herkkusuut!\nNyt tarjolla makoisat suntioiden leipomat laktoosittomat laskiaispullat hintaan 2€/kpl. Pullat valmistuvat Mikaelinkirkon keittiössä, tilaamalla etukäteen voit noutaa pullasi laskiaistiistaina. Vaihtoehtoina hillo tai manteli, mainitse tilauksessa mitä haluat.\nNouto Mikaelinkirkolta tiistaina 16.2. klo 15-18 välisenä aikana, maksu käteisellä tai kortilla.\nTilaa pullasi ma 15.2. klo 12 mennessä, joko puhelimitse suntioilta p. 09 2340 4815 arkisin klo 10-16 tai sähköpostilla sari.viljakainen@evl.fi\nTuotto ohjataan Yhteisvastuukeräykseen.\nYhteisvastuukeräys 2021 kerää varoja kaikkein heikoimmassa asemassa olevien ikäihmisten auttamiseksi Suomessa ja maailmalla. Lue lisää TÄSTÄ LINKISTÄ.\nAikuiset Mikaelin seurakunta Yhteisvastuukeräys laskiainen


RAUTALAMMIN KUNTA KOKOUSKUTSU 8/2017 Perusturvalautakunta. Keskiviikko klo Rautalammin kunnanvirasto, kunnanhallituksen kokoushuone - PDF\nDownload "RAUTALAMMIN KUNTA KOKOUSKUTSU 8/2017 Perusturvalautakunta. Keskiviikko klo Rautalammin kunnanvirasto, kunnanhallituksen kokoushuone"\n1 RAUTALAMMIN KUNTA KOKOUSKUTSU 8/2017 Perusturvalautakunta KOKOUSTIEDOT Aika Keskiviikko klo Paikka KÄSITELTÄVÄT ASIAT Asia nro Rautalammin kunnanvirasto, kunnanhallituksen kokoushuone Pöytäkirjan Sivu 58 Kokouksen laillisuus ja päätösvaltaisuus Pöytäkirjan tarkastajat Sosiaalityöntekijän viran täyttölupa alkaen 76 Liite 1 61 Perusturvalautakunnan soveltamisohjeet vammaispalvelulain mukaisen kuljetuspalvelun myöntämiseksi alkaen Sosiaalityöntekijän toimiminen vastaavana koulukuraattorina Ilmoitusasiat Viranhaltijoiden pöytäkirjat 80 Salassa pidettävä asia: Liite 2 65 Muistutuksen perusteella annettu vastaus PUHEENJOHTAJA TIMO SATULI\n2 RAUTALAMMIN KUNTA KOKOUSKUTSU Nro 8/2017 Perusturvalautakunta Sivu 74 KOKOUSTIEDOT OSALLISTUJAT Päätöksentekijät Aika Paikka Keskiviikko klo Rautalammin kunnanvirasto, kunnanhallituksen kokoushuone Timo Satuli Riitta Hiironen Sirpa Jalkanen Annikki Kaipainen Hannu Keinänen Juho Pahajoki Unto Siikström Puheenjohtaja Varapuheenjohtaja Muut osallistujat Matti Kärkkäinen Tiina Puranen Merja Koivula-Laukka Kirsi Solmari Kunnanhallituksen puheenjohtaja Kunnanhallituksen edustaja vs. kunnanjohtaja Perusturvajohtaja, pöytäkirjanpitäjä ALLEKIRJOITUKSET Puheenjohtaja Sihteeri Timo Satuli KÄSITELLYT ASIAT PÖYTÄKIRJAN TARKASTUS Aika ja paikka Rautalampi Kirsi Solmari Allekirjoitukset PÖYTÄKIRJA YLEISESTI NÄHTÄVÄNÄ Aika ja paikka Annikki Kaipainen Hannu Keinänen Perjantaina klo 9-15 sosiaalitoimistossa, siltä osin kun asiat eivät ole salassa pidettäviä. Pöytäkirjanpitäjä Kirsi Solmari\n3 Perusturvalautakunta Kokouksen laillisuus ja päätösvaltaisuus Perustltk 58 Kunnan hallintosäännön 28 :n mukaan avattuaan kokouksen puheenjohtaja toteaa läsnä olevat sekä kokouksen laillisuuden ja päätösvaltaisuuden. Kokous on laillinen, kun se on kutsuttu koolle perusturvalautakunnan :n 2. kohdan mukaisesti eli esityslista on postitettu 6 pv ennen kokousta jäsenille ja muille, joilla on läsnäolo-oikeus tai -velvollisuus kokouksessa. Tämä esityslista on postitettu em. henkilöille. Kuntalain 103 :n mukaan toimielin on päätösvaltainen, kun enemmän kuin puolet jäsenistä on läsnä. Pöytäkirjan tarkastajat Perustltk 59 Hallintosäännön 36 :n nojalla pöytäkirja tarkastetaan toimielimen päättämällä tavalla. Pöytäkirjassa tulee olla merkintä tarkastuksesta ja siihen on liitettävä valitusosoitus. Perusturvalautakunta on päättänyt, että pöytäkirja tarkastetaan kokouksessa. Pöytäkirjantarkastajat valitaan aakkosjärjestyksen mukaan. Perusturvalautakunta päättää valita tämän kokouksen pöytäkirjan tarkastajiksi Annikki Kaipaisen ja Hannu Keinäsen.\n4 Perusturvalautakunta Sosiaalityöntekijän viran täyttölupa alkaen Perustltk 60 Sosiaalityöntekijän virka vapautuu täytettäväksi alkaen. Kyseisen viran hoitoon kuuluvat lastensuojelun, lapsiperheiden palveluiden, mielenterveys- ja päihdetyön sekä psykososiaalisen kuntoutuksen sosiaalityö. Lisäksi sosiaalityöntekijä toimii tarvittaessa vammaispalveluiden työparina ja virka-aikaisena sosiaalipäivystäjänä. Viran täyttämättä jättäminen vaarantaa edellä mainitut lakisääteiset tehtävät. Perusturvalautakunta hakee kunnanhallitukselta täyttölupaa sosiaalityöntekijän viran täyttämiseen alkaen. Palkkakustannukset esitetään sisällytettäväksi myös vuoden 2018 talousarvioon.\n5 Perusturvalautakunta Perusturvalautakunnan soveltamisohjeet vammaispalvelulain mukaisen kuljetuspalvelun myöntämiseksi alkaen Perustltk 61 Liite 1 Perusturvaosastolla on valmisteltu vammaispalvelulain mukaisen kuljetus palvelun soveltamisohjeet alkaen. Perusturvalautakunta hyväksyy liitteen 1 mukaiset vammaispalvelulain mukaisen kuljetuspalvelun soveltamisohjeet alkaen\n6 Perusturvalautakunta Sosiaalityöntekijän toimiminen vastaavana koulukuraattorina Perustltk 62 Sosiaalitoimen sosiaalityöntekijäresurssi on vuoden 2017 talousarvion mukaisesti nostettu kahteen sosiaalityöntekijään. Resurssilisäyksen tarvetta arvioitaessa perusturvaosasto on käynyt sivistystoimen kanssa keskustelua vastaavan koulukuraattorin tehtävän hoidosta Rautalammin kunnassa. Vastaavan koulukuraattorin kelpoisuusehtona on lain sosiaalihuollon henkilöstön kelpoisuus vaatimuksista 272/ mukainen sosiaalityöntekijän kelpoisuus. Koulukuraattorina voi oppilas- ja opiskelijahuoltolain 7 2 mom. mukaan toimia ammattikorkeakoulun suorittanut sosionomi tai muun soveltuvan korkeakoulututkinnon suorittanut henkilö, jolla on suoritettuna sosiaalialan aineopinnot tai vähintään kahden vuoden työkokemus kuraattorin tai sitä vastaavasta sosiaalialan tehtävästä. Koska sosiaalityöntekijöiden saatavuus ei ole hyvä, on mielekästä, että sivistyslautakunta voi halutessaan järjestää koulukuraattorin palvelun alemman tutkinnon suorittaneen henkilön työpanoksella. Tällöin vastaavana kuraattorina toimii kunnassa virassa oleva sosiaalityöntekijä. Perusturvalautakunta päättää, että perusturvaosaston sosiaalityöntekijä voi virkansa ohessa toimia vastaavana koulukuraattorina, mikäli sivistyslauta kunta niin päättää. Tehtävän vaatima työaika on arviolta keskimäärin 1 päivä kuukaudessa.\n7 Perusturvalautakunta Ilmoitusasiat Perustltk 63 Perusturvalautakunnan tietoon esitellään seuraavat ilmoitusasiat: 1. Sosiaali- ja terveysministeriö - Kuntainfo 2/2017päivitetty tiedote: Kunnille suositukset laittomasti maassa oleskelevien kiireelliseen sosiaali- ja terveydenhuoltoon. Perusturvajohtajan esitys: Perusturvalautakunta päättää merkitä ilmoitusasiat tietoonsa saatetuksi.\n8 Perusturvalautakunta Viranhaltijoiden pöytäkirjat Perustltk 64 Perusturvalautakunnan tietoon esitellään seuraavat viranhaltijoiden päätöspöytäkirjat: Perusturvajohtajan päätökset: 18 /2017 Viranhaltijoiden pöytäkirjojen päätösluettelot ovat nähtävänä kokouksessa. Perusturvalautakunta päättää, ettei viranhaltijoiden päätöksiä siirretä perusturvalautakunnan käsiteltäväksi.


Dreams happen: Homecoming\nPaljon odotettu homecoming oli muutama viikko sitten. Spirit week sisälsi pukeutumista eri teemojen mukaan ja viikko huipentui homecoming peliin ja -tansseihin. Joka päivä oli erilainen pukeutumisteema ja pukeutumalla keräsi pisteitä omalle luokalle. Yleensä seniorit on voittanu joka vuosi, mutta tänä vuonna sophmoret yllätti ja voitti. Loppujen lopuks aika harva pukeutu, mutta osa panosti sitten muittenki edestä. Viikon ohjelma oli:\nMaanantai - Super Hero Day: lemppari supersankari tai oma kehitelmä.\nTiistai - Scarecrow Day: pukeuduttiin linnunpelättimiksi eli ruutupaitoihin ja sinisiin farkkuihin. Tuntu ihan normaalilta, että kaikki pukeutuis noin joka päivä täällä.\nKeskiviikko - Jersey Day: koulun tai lempijoukkueen pelipaitojen päivä.\nTorstai - Twin Witch Day: tarkoituksena oli pukeutua kaverin kanssa samanlaisiin noita-asuihin, mutta aika harva osallistu.\nPerjantai - Red Pride Day: koulun vaatteisiin ja väreihin eli punaiseen ja valkoiseen pukeutuminen.\nKeskivikkona oli Powder Puff peli, jossa tytöt pääsivät pelaamaan amerikkalaista jalkapalloa! Seniorit pelasivat junioreita vastaan ja jalkapallojoukkueen pojat toimivat valmentajina. Oli kyllä tosi hauskaa, vaikka olinkin aika pahasti pihalla säännöistä. Loppua kohden alko päästä paremmin jyvälle pelistä ja olis ollu hauska pelata pidempään. Pojat eläyty peliin ihan tosissaan ja valmentajat oli välillä enemmän innoissaan pelistä kuin tytöt haha. Voitettiin juniorit 14-6!\nForeigners! Kolumbia, Suomi x2 Ruotsi, Saksa ja edessä Brasilia.\nPerjantaina viimeisellä tunnilla oli kokoontuminen liikuntasalissa, jossa oli kaikenlaisia kisoja luokkien kesken. Köydenvedossa mitattiin vahvinta luokkaa ja kaikkien yllätykseksi sophmoret voitti! Amerikkalaiseen tapaan oli piirakansyöntikisa, jossa tehtävänä oli syödä kokonainen piirakka ilman käsiä mahdollisimman nopeesti. Tunnelma oli korkeella ja omaa luokkaa kannustettiin kovasti. Koko koulun yhteiset kokoontumiset on hyvä esimerkki school spiritistä ja ne on aina tosi hauskoja!\nIllalla oli homecoming game, jota kaikki odotti innolla. Koko homecomingin idea on, että vanhat oppilaat tulevat takaisin "kotiin" katsomaan jalkapallopeliä. Tunnelma oli vielä korkeemmalla kuin muissa kotipeleissä ja kaikkeen oli panostettu. Puoliajalla esiteltiin kaikkien luokkien "lautat", joita oltiin väsätty kovasti viikon aikana. Sophmoret voitti tämänkin vaikka yleensä on tapana, että seniorit voittaa. Puoliajalla julistettiin myös homecoming king and queen ja voittajat ajoi hevoskärryillä kentän ympäri. Touchdownien jälkeen katsomoon heitettiin aina t-paitoja ja pelin loppupuoliskolla oli ilotuksia. Voitettiin peli reilusti ja ilta loppui hienoihin ilotuksiin!\nSenioreiden float eli lautta.\nLauantaina koitti koko viikon huipentava homecoming dance. Mentiin kaveriporukalla ennen tansseja syömään Bay Cityyn ja muuten vaan hengailtiin. Kaheksalta koitti tanssien aika, jotka oli tänä vuonna ala-asteella. Tila oli koristeltu hienosti ja paikalla oli dj soittamassa musiikkia. Moneen kappaleeseen oli valmiit koreografiat, joita tanssittiin yhdessä isolla porukalla. Myös hitaita soitettiin enemmän, kuin mihin on Suomessa tottunut ja paikalla olikin paljon pareja. Ilta oli hauska ja kaikki tuli hyvin juttuun keskenään, mikä oli tosi kiva. Tanssit ei kuitenkaan päihittäny hauskuudessaan edellisen illan peliä. (kyllä, tykkäsin enemmän jalkapallopelistä, vaikka sitä on vaikee uskoo...)\nLähettänyt Pilvi klo 5.11\nGrand Rapids & Foodshow


EAB Private Equity sijoittaa voimakkaasti kasvavaan teknologiayhtiö Proventiaan | Proventia Group Oyj\nEAB Private Equity sijoittaa voimakkaasti kasvavaan teknologiayhtiö Proventiaan\n8.12.2021 08:00:00 EET | Proventia Group Oyj\nElite Alfred Bergin perustama pääomasijoitusyhtiö on tehnyt merkittävän sijoituksen Proventiaan. Sijoituksen myötä EAB Private Equity tulee Proventian kumppaniksi noin 20 prosentin omistusosuudella yhtiön pääomistaja Head Investin rinnalle.\nOulussa pääkonttoriaan pitävällä Proventialla on vahvaa patentoitua teknologiaosaamista työkoneiden päästöjen hallinnasta ja sähköautojen testausratkaisuista. Yhtiön asiakaskuntaan kuuluu maailman johtavia akku-, ajoneuvo- ja työkoneteollisuuden toimijoita. Proventian innovatiiviset ratkaisut auttavat sen asiakkaita kehittämään ympäristöä ja ihmisten terveyttä säästäviä tuotteita parantamalla energiatehokkuutta ja vähentämällä haitallisia päästöjä. Vuonna 2020 yhtiön liikevaihto oli noin 40 miljoonaa euroa ja käyttökate yli 5 miljoonaa euroa.\n”Viime vuosien aikana Proventia on kasvanut keskimäärin yli 30 prosentin vuosivauhtia. Elite Alfred Bergin mukaantulo mahdollistaa maantieteellisen laajentumisemme ja tekee meistä entistä vahvemman kumppanin globaalisti toimiville asiakkaillemme. Ottaen huomioon Elite Alfred Bergin voimakkaan panostuksen kestävään kehitykseen, saamme lisävahvistusta myös strategiamme mukaiseen vastuullisuustyöhön”, toteaa Proventian toimitusjohtaja Jari Lotvonen.\n“Yksi Head Investin perusperiaatteista on luoda parempaa tulevaisuutta uusilla, rohkeilla ratkaisuilla. Proventiassa olemme olleet mukana yhtiön alusta lähtien. Toivotamme Elite Alfred Bergin lämpimästi tervetulleeksi kumppaniksemme Proventiaan. Yhteisenä tavoitteenamme on omistaja-arvon kasvattaminen vastuullisesti”, kertoo Head Investin toimitusjohtaja Lauri Antila.\n”Olemme erittäin tyytyväisiä, että ensimmäiseksi sijoituskohteeksemme valikoitui juuri Proventia. Poikkeuksellisen vahvat megatrendit tukevat yhtiön nykyistä liiketoimintaa ja tarjoavat uusia mielenkiintoisia kasvumahdollisuuksia. Aktiivisena omistajana tulemme tukemaan johtoa yhtiön kasvutarinan seuraavassa vaiheessa ja liiketoiminnan jatkokehittämisessä”, sanoo EAB Private Equityn osakas Kalle Kekkonen.\najoneuvoteollisuusakkuteollisuusEAB Private EquityElite Alfred BergHead Invest OyProventia Group Oyjtyökoneteollisuus\nCEO, Head Invest Oy\npuh. 040 522 2333\nEAB Private Equity\npuh. 050 304 5861\nProventia Group on kansainvälisesti toimiva suomalainen teknologiayhtiö, joka tarjoaa ratkaisuja ja palveluja moottori-, työkone- ja ajoneuvoteollisuuteen ilmastonmuutoksen torjumiseksi ja ilmansaasteongelman ratkaisemiseksi. Proventia kehittää ja valmistaa modulaarisia testauskeskuksia sähkö- ja hybridiajoneuvojen tuotekehitykseen sekä työkoneiden voimalinjojen energiatehokkuutta parantavia järjestelmiä ja -komponentteja. Proventia huomioi kaikessa toiminnassaan ihmiset, ympäristön ja tulevat sukupolvet – visionaan nollapäästöisyys.\nYhtiön palveluksessa työskentelee noin 170 alan ammattilaista Suomessa, Tšekissä ja Englannissa. www.proventia.com\nElite Alfred Berg on sijoittamisen asiantuntija, joka auttaa suomalaisia yksityishenkilöitä, ammattisijoittajia ja yrityksiä hoitamaan varallisuuttaan kokonaisvaltaisesti, suunnitelmallisesti ja vastuullisesti. Palveluihimme luottaa jo yli 10 000 asiakasta, joiden puolesta hoidamme 3,8 miljardin euron varallisuutta. Teemme salkunhoitoyhteistyötä Norjan ja Ruotsin Alfred Bergin kanssa, ja yhteen laskettu pohjoismainen asiakasvarallisuutemme on 15 miljardia euroa. Suomen johtavana henkilöstörahastojen tarjoajana palvelemme myös 90 000 henkilöstörahastojäsentä. Asiakkaistamme huolehtii yli 100 sijoitusalan ammattilaista 13 paikkakunnalla ympäri Suomea. Konsernin emoyhtiön EAB Group Oyj:n osake on listattu Nasdaq Helsingissä, ja sen suurin omistaja on BNP Paribas Asset Management Holding. www.eabgroup.fi\nLue lisää julkaisijalta Proventia Group Oyj\nProventia toimittaa sähköautojen testausteknologiaa Jaguar Land Roverille16.3.2022 08:00:00 EET | Tiedote\nTeknologiayhtiö Proventia toimittaa sähköautojen tuotekehitys- ja testauskeskuksen brittiläiselle autonvalmistajalle Jaguar Land Roverille. Proventian toimittama testauskeskus tulee olemaan osa Jaguar Land Roverin Reimagine-strategian mukaisia investointeja kestävään kehitykseen ja sähköautoteknologiaan. Kaupan arvo on yli 10 miljoonaa euroa.\nProventia Group Oyj:n tilinpäätöstiedote tammi-joulukuu 202110.3.2022 08:00:00 EET | Tiedote\nLiikevaihto ja liikevoitto kasvoivat\nKeysight ja Proventia yhteistyöhön sähköautojen akustojen testausratkaisuissa - Nopea ja paikasta riippumaton käyttöönotto lyhentää markkinoille tuloaikaa ja vähentää kustannuksia19.11.2021 08:00:00 EET | Tiedote\nKeysight Technologies, Inc. (NYSE: KEYS) on johtava teknologiayritys, joka toimittaa edistyksellisiä suunnittelu- ja testausratkaisuja, jotka auttavat vauhdittamaan innovaatioita maailman yhdistämiseksi ja turvaamiseksi. Proventia Oy on maailmanlaajuisilla markkinoilla toimiva suomalainen teknologiayritys, joka toimittaa ratkaisuja moottori-, ajoneuvo- ja työkoneteollisuuden toimijoille ilmastonmuutoksen ja ilmansaasteiden torjumiseksi. Keysight ja Proventia ovat yhdistäneet voimansa sähköautojen akustojen testausratkaisujen kehittämiseksi.\nProventia laajentaa tuotantoaan Tšekissä13.10.2021 09:00:00 EEST | Tiedote\nTyökone- ja ajoneuvoteollisuuden teknologiatoimittaja Proventia laajentaa päästöjen hallintajärjestelmien tuotantoaan siirtämällä nykyisen Tšekin tuotantonsa suurempiin tiloihin. Uusi tehdas vastaa oululaisyhtiön globaalien työkoneasiakkaiden kysynnän kasvuun työkoneiden tuotantomäärien kasvaessa ja päästömääräysten kiristyessä.


Led katuvalo - tehokas, turvallinen ja ekologinen - Walkia.fi\nOikein suunniteltu katuvalaistus parantaa liikenteen sujuvuutta, tuo turvallisuutta ja viihtyisyyttä sekä luo uusia, laajempia käyttömahdollisuuksia kuntien ja kaupunkien julkisille alueille.\nTärkeä seikka viihtyisyyden ja ekologisuuden kannalta on valosaasteen huomattava väheneminen led katuvaloja käytettäessä. Led-teknologia ja oikein suunniteltu, laadukas optiikka mahdollistavat valon ohjaamisen juuri sinne alueelle missä valoa tarvitaan. Valosaastetta syntyy tällä tavalla huomattavasti vähemmän.\nKustannussäästöt ovat merkittävät kun katuvalaistus toteutetaan ledeillä. Ei pelkästään säästetä sähkönkulutuksessa, vaan merkittäviä säästöjä saadaan myös valaistuksen ylläpitokustannuksissa.\nKatuvalaistus suomessa on vielä suurelta osin toteutettu perinteisillä katuvaloilla, joissa on käytössä suurpainenatriumlamppu. Tyypillinen tällaisen lampun elinikä on 5-8 vuotta.\nLaadukas led katuvalaisin kestää moninkertaisesti verrattuna perinteisiin katuvaloihin. Ledeillä toteutettu katuvalaistus on käytännössä huoltovapaa.\nJuuri led katuvalojen huoltovapaus on merkitsevä tekijä, kun suunnitellaan investointia ja lasketaan katuvalaistuksen takaisinmaksuaikaa.\nArtikkelin lopusta löydät esimerkki laskelman siitä kuinka voidaan säästää puhdasta rahaa käyttämällä katuvalaistuksessa ledejä.\nLed katuvalo on tänä päivänä ylivoimainen tapa toteuttaa katujen ja muiden yleisten alueiden valaistus. Led katuvalojen moderni optiikka minimoi valosaasteen, ja takaa että kaikki valovoima käytetään mahdollisimman tehokkaasti juuri tieosuuden valaisuun. Oheinen kuva valaisee asiaa. Vasemmanpuoleinen kuva esittää perinteistä katuvalaistusta, ja oikeanpuoleinen kuva on modernilla optiikalla tavalla toteutettu, huoltovapaa, Walkia –katuvalaistus.\nÄlykäs valaistuksenohjaus säästää rahaa edelleen sähköenergian kulutuksessa, koska valotehoa voidaan älykkäästi laskea tai nostaa tarpeen mukaan.\nKatuvalaistuksen valaistussuunnittelu on merkittävässä roolissa kun halutaan tehokas, turvallinen, ekologinen ja toimiva katuvalaistus. Oikein toteutettu suunnitelma takaa myös mahdollisimman lyhyen takaisinmaksuajan investoinnille.\nLed katuvalon hinta\nLed katuvalaisimen hinnat vaihtelevat paljon laadusta riippuen. Suomessa käytettävät katuvalaisimet valmistetaan kestämään kovat ilmasto-olosuhteet, sekä rankkasateet että pakkaset, lisäksi oikein suunniteltu led katuvalaisin on huurtumaton. Laadukas katuvalaisin kestää rikkoutumatta kymmeniä vuosia.\nKatuvalaisimissa kyse on investoinnista. Kun tuote on laadukas, se kestää kymmeniä vuosia, ja on käytännössä siis huoltovapaa. Laadukkaat led katuvalaisimet on myös koteloitu kestämään kestämään Suomen vaativia sääolosuhteita.\nLaadukkaasti valmistettu led katuvalaisin investointina maksavaa itsensä takaisin hyvin nopeasti. Jos teillä on katuvalaistusprojekti edessä, suosittelemme ottamaan yhteyttä niin voimme yhdessä kartoittaa mikä olisi teille paras vaihtoehto.\nKatuvalaisin - investointiesimerkki\nKatuvalaisimien vaihtamista led katuvaloihin tarkastellaan usein virheellisesti vain menoeränä, eli kuluna. Todellisuudessa on kyse investoinnista joka säästää ylläpitokuluja huomattavasti jo hyvin lyhyellä aikavälillä.\nAlla on yksinkertainen esimerkki kaupungista jossa valaistuja tiekilometrejä on 180.\nKun otetaan huomioon että jokaisella tiekilometrillä on noin 25 valaisinta, se tarkoittaa että valaisimia on esimerkissämme 4500 kappaletta.\nLasketaan millaisia ylläpitokuluja tällainen valaistus aiheuttaa.\nKatuvalaistuksen ylläpitokustannukset koostuvat pääosin seuraavista elementeistä:\nHuoltokulut joita syntyy rikkoutuneiden lamppujen vaihtamisesta.\nPerinteisten katuvalojen käyttämät lamput kestävät siis keskimäärin noin 5-8 vuotta. Käytetään laskelmissa yksinkertaisuuden vuoksi keskiarvoa 6,5v.\nSiispä tässä esimerkkikaupungissa vaihdetaan 4 500/6,5, eli 692 lamppua vuodessa.\nUlkoistettuna lampun vaihtaminen maksaa tyypillisesti 70€/lamppu, eli vuosittainen ylläpitokustannus:\n692 lamppua/v. * 70,00€ /lamppu = 48 440€/v.\nPelkästään ylläpitokustannuksissa säästetään tässä esimerkissa 48 440€ vuodessa vaihtamalla nykyaikaisiin led katuvaloihin.\nSähkönkulutus on huomattavasti helpompi laskea. Käytetään esimerkissä melko tyypillistä perinteistä 125W lamppua. Sähköenergian kulutus on siis: 4.500 * 125W + kuristin 10% = 618kW . Eli sähköenergiaa kuluu 618kWh käyttötuntia kohden.\nKoska Suomessa katuvalot ovat käytössä keskimäärin noin 4000h vuodessa, ja sähkön hinta siirtomaksu ja vero mukaan lukien suurehkolle asiakkaalle on noin 8snt/kWh, saadaan sähköenergian vuotuiseksi kustannukseksi 618 kWh * 4000h * 8snt/kWh = 197.760€.\nKatuvalaistuksen kokonaiskustannus tässä esimerkki kaupungissa on siis (197 760 + 48.440) = 246 200 €/v.\nKoska laadukkaiden led katuvalojen ylläpitokustannus on 0€, ja koska sähköenergian kulutuksessa säästetään keskimäärin 70%, saadaan vastaava katuvalaistus toteutettua led katuvaloilla huomattavasti pienemmillä kustannuksilla:\nHuoltokustannukset: 0€ vuodessa.\nSähköenergian kulutus: 73 860 € vuodessa.\nKaupungille kertyy säästöä vuosittain siis 246 200 € – 73 860 € = 172 340 €\nJos lisäksi suunnitellaan ja rakennetaan älykäs katuvalaistus, voidaan kuluja laskea edelleen koska valojen päällä oloa ja kirkkautta eli tehoa voidaan automatiikan sekä sensoreiden avulla säätää ja himmentää tarpeen mukaan.\nLed katuvalon sovellettavuus\nLed katuvalaisimet soveltuvat monenlaisiin kohteisiin. Tyypillisiä kohteita ovat esimerkiksi puistoalueiden valaistus, maanteiden sekä katujen valaistus, sekä kaikkien julkisten alueiden valaistus kaupungeissa sekä lähiöissä. Led valaistus on erinomainen valinta myös erilaisten vaativien ympäristöjen valaisuun.\nTutustu katuvalaisin tuotteisiimme >\nUusia tuotteita, ominaisuuksia sekä palveluita\nMyynti- ja työhyvinvointipäivät 2017


Sverige, tack igen! – Rahat-on Nainen\nrahatonnainen\tUncategorized\t tammikuu 21, 2019 tammikuu 21, 2019 2 Minutes\nTalven liukkaat kelit tulivat jälleen ja kahden koiran kanssa on tullut liukasteltua aamu- ja iltalenkillä. Katselin vuosibudjettiani ja tajusin, että sieltä puuttuu kokonaan kenkäbudjetti! Hetken asiaa pohdittuani päätin, etten tee uutta kategoriaa kengille vaan ajattelin, että urheiluvaate- ja vaatebudjetti saavat kattaa myös kengät. Seuraavaksi olinkin tilaamassa itselleni uusia kenkiä. Valehtelematta parhaat talvikengät, jotka on ruotsalaisilta saanut.\nKiitos Ruotsi siitä, että luot jännitysmomentteja ikuisiin Suomi vs. Ruotsi – jääkiekko-otteluihin. Kiitos Ruotsi, siitä, että sain pienenä fanittaa ABBA:a. Kiitos Ruotsi, kun loit Haglöfsin. Vaatekaappini kertoo, että valmistatte hyviä rinkkoja, takkeja ja välikerrosvaatteita. Kiitos Ruotsi, kun toitte markkinoille IceBugit ja tuhositte koko vaatebudjettini tältä vuodelta.\n150 euron budjetista napsahti 148 euroa kenkiin. Kun vedin nastalenkkarit jalkaan ja pääsin juoksemaan (!) tuonne jääkentille ei hymylle tullut loppua. Talvi on selätetty! Huonot vaatteet ja kengät aiheuttaa mielipahaa, kun jalat kastuvat ja takin sauma vuotaa. Hyvillä talvivaatteilla saa enemmän irti tästä kammottavasta, kylmästä, märästä ja pimeästä talvesta. Ja nastakengät tekivät juoksemisen taas mahdolliseksi talvisilla jääkaduilla. Ja kyllä, minulla on heikkous teknisiin urheiluvaatteisiin.\nToki nyt kun eletään tammikuuta ja koko vuoden vaatebudjetti on heitetty taivaan tuuliin, piti rueta miettimään jatkosuunnitelmaa. Onko vaatebudjettini nyt kaksi euroa loppuvuodelle? Päätin, että on. Jos jotain akuuttia hätäostosta pitää tehdä (en keksi tällä hetkellä yhtään sellaista, mitä ei olisi) täytyy vaatebudjettia varastaa jostain toisesta budjetista. Näin kokonaisvuosibudjetin ei muuttuisi.\nJuoksulenkillä aivot saavat tilaa ajatella ja huomasin pohtivani sitä, kuinka kuukausikulutukseni vaihtelee hyvin paljon kuukaudesta toiseen. Olen yleensä nostanut rahaa säästöstä pois tasoittaakseni käyttötilin heittelyä. Osakesalkun käteiskassa hupenee tasaiseen tahtiin, kun tasoittelen näitä kulujani. Tällöin kuitenkin varastan itseltäni säästöjä. Pohdinkin, että voisin aloittaa tämän vuoden uudella tavalla ja hankkia toisen tilin, niin sanotun joustotilin, joka toimii tasoittajana erilaisten kuukausien välillä. Tältä kakkostililtä voisi maksaa suurempia kustannuksia, kuten lentolippuja.\nGlendora&Raha-blogi nostatti tämän ajatuksen minulle. Hänellä tämä oli sinking funds-rahasto. Sopiva rahamäärä tälle kakkostilille olisi 1000-1500 euroa. Kun summa laskee alle 1000 euron, tulisi se täyttää uudelleen ja pitää näin varatiliä yllä. Samalla summa toimisi pienoisena hätärahastona, jos tulee suurempi yllättävä meno.\nOnko muilla ollut vastaavan tyyppistä systeemiä käytössä? Toimiko vai koitko jonkun paremmaksi tavaksi?\nJulkaistu tammikuu 21, 2019 tammikuu 21, 2019\nPrevious Post Rahattoman naisen koirat\nNext Post Voittoarvan tarina


Kuusamo: äänistä laskettu: 100 %\nrehtori evp., FK\n1) Kasvatus ja koulutus: Kuusamoa tulee kehittää erilaisten osaajien kaupunkina. Lapsille ja nuorille taataan mahdollisuus laadukkaaseen kasvatukseen ja koulutukseen. Päivähoito on räätälöitävä perheiden ja lasten yksilöllisiin tarpeisiin.\nIkäihmiset: Ikäihmiset ovat kunniakansalaisiamme! Ikääntyneitä ihmisiä tulee arvostaa ja luoda heille kaikin puolin turvalliset vanhuuden päivät. Heidän perustoimeentuloon ja -turvaan sekä terveydenhoitoon ja asumiseen tulee panostaa. Omaishoitajat.\nTurvallisuus: Kuusamoa tulee vahvistaa turvallisena paikkana syntyä, elää, kasvaa, käydä koulua, tehdä työtä, yrittää ja vanheta. Arjen turvallisuus tulee tulevaisuudessakin varmistaa. Meidän on huolehdittava heikoimmista ja avun tarpeessaolevista.


Silkkitie ulkopoliittisena sloganina: myös Japani ja Etelä-Korea ammentavat historiasta suunnatessaan Keski-Aasiaan | The Ulkopolitist\nSilkkitie ulkopoliittisena sloganina: myös Japani ja Etelä-Korea ammentavat historiasta suunnatessaan Keski-Aasiaan\nKirjoittanut Anton Karppanen | 1.11.2021 | Aasia ja Tyynimeri | 0 |\nOsa Kiinaa ja Eurooppaa yhdistävää rautatieverkkoa Kazakstanissa. Kuva: CC0 Public Domain\nKiinan Vyö ja tie -hanke on tunnetuin historiasta ja maantieteestä ammentavaan silkkitiekuvastoon pohjautuva projekti, mutta samankaltaisia infrastruktuuriin, verkottuneisuuteen ja talouskehitykseen nojaavia hankkeita on lanseerattu Japanissa ja Etelä-Koreassa jo 1990-luvulta lähtien. Kiina on kuitenkin ensimmäinen valtio, joka on rakentanut silkkitie-käsitteen ympärille laaja-alaisen ja pitkäikäisen ulkopoliittisen ohjelman.\nKiinan Vyö ja tie -hanke on muodostunut maan euraasialaisen ulkopolitiikan kulmakiveksi, ja sitä on analysoitu milloin Euraasian mantereen periferioiden yhdistäjänä ja vaurastuttajana, milloin pienemmät valtiot velkavankeuteen ajavana uuskolonialistisena hankkeena. Kiina sanoo hankkeen tähtäävän vaurauden ja kaupan kasvattamiseen erityisesti kuljetusyhteyksiin ja infrastruktuuriin kohdistuvilla investoinneilla.\nKiina on ottanut hankkeessa käyttöön historiallisen ja laajalti tunnetun silkkitie-käsitteen ja tehnyt siitä ulkopoliittisen projektinsa sloganin, joka auttaa hahmottamaan sen maantieteellisiä ulottuvuuksia ja yhdistää ajatuksen tasolla Kiinan kaukaiseen Eurooppaan. Vaikka hanke tunnetaan nykyään Vyö ja tie -nimellä, on se alusta asti nojannut silkkitiestä ammentavaan kuvastoon ja aluksi se tunnettiinkin silkkitien talousvyönä (Silk Road Economic Belt).\nVähemmän tunnettua on kuitenkin se, että silkkitie-nimen alla kulkevia ulkopoliittisia hankkeita on käynnistetty aiemminkin. Kiinan ohella myös Japani ja Etelä-Korea, jotka kaikki ovat aikanaan olleet osa Euraasian mantereen läpi kulkevia historiallisia kauppareittejä, ovat pyrkineet brändäämään erinäisiä hankkeita silkkitien nimellä. Silkkitie-kuvaston käyttö perustuu siihen, että se näyttää Euraasian mantereen eri osat toisiinsa linkittyneinä ja osana historiallista jatkumoa. Näin silkkitien ympärille voi hahmotella erilaisia poliittis-taloudellisia yhteisöjä.\nSilkkitie-kuvaston käyttö perustuu siihen, että se näyttää Euraasian mantereen eri osat toisiinsa linkittyneinä ja osana historiallista jatkumoa.\tKlikkaa twiitataksesi\nKäsite on myös yleisesti tunnettu, joten siihen on helppo vedota, kun maat haluavat korostaa historiallisia yhteyksiään. Erityisesti Japanille ja Etelä-Korealle käsite näyttäytyy myös keinona profiloitua nimenomaan aasialaisena talous- ja kauppavaltana. Tämä on kiinnostavaa, sillä silkkitie-käsite on alunperin eurooppalaista alkuperää, mutta nykyään sillä on poliittista painoarvoa ennen kaikkea Aasiassa.\nKeski-Aasiassa maita houkuttavat paitsi rikkaat luonnonvarat ja nopeasti kasvavat markkinat, myös alueen kasvava strateginen painoarvo. Japanin ja Etelä-Korean kaltaiset keskikokoiset valtiot haluavat käyttää taloudellista ja poliittista painoaan, jotta ne voivat muokata alueensa taloudellista ja poliittista kehitystä. Keski-Aasiassa maiden investoinnit on yleensä toivotettu tervetulleiksi, sillä Japanilla ja Etelä-Korealla on Keski-Aasiassa hyvä maine. Ne tarjoavat myös mahdollisuuden tasapainottaa Kiinan ja Venäjän vaikutusvaltaa.\nJapani lähestyy Neuvostoliiton jälkeistä Keski-Aasiaa\nSilkkitie-käsitteen moderni manifestaatio poliittisena ja taloudellisena ohjelmana sai tuulta alleen alunperin 1990-luvulla Japanin käynnistäessä ohjelman, jonka tavoitteena oli poliittisten ja kauppasuhteiden vahvistaminen sekä demokratia- ja turvallisuuskehityksen edesauttaminen alueella. Konkreettisesti hanke lanseerattiin vuonna 1997 pääministeri Ryutaro Hashimoton kaudella niin sanottuna Euraasian hankkeena (Eurasian Initiative). Uusi avaus oli osa Japanin 1990-luvulla aloittamaa aktiivisempaa diplomatiaa lähialueillaan. Japani saattoi näyttäytyä itsenäisenä ulkopoliittisena toimijana sekä hankkia uusia markkinoita alueelta. Lisäksi alueen investointivaje sekä rikkaat öljy-, kaasu- ja uraanivarannot kiinnostivat luonnonvaraköyhää Japania.\nJapani suuntasi Keski-Aasiaan runsaasti kehitysapua, lainoja sekä investointeja, erityisesti luonnonvara- ja energiasektorille. Taloudellisen ja teollisen voiman hyödyntäminen on usein ollut Japanille pääasiallinen ulkosuhteiden rakentamisen keino, ja myös japanilaiset suuryritykset ovat olleet merkittävässä roolissa Japanin Keski-Aasian diplomatiassa. Japanin hankkeiden pääpainot muistuttavat monilta osin Kiinan hankkeita alueella, sillä Vyö ja tie -hankkeen tavoin suuri osa Japanin investoinneista alueella keskittyy erityisesti infrastruktuuriin.\nLäsnäolo Keski-Aasiassa on Japanille keino paitsi etsiä uusia markkina-alueita myös vahvistaa omaa rooliaan keskisuurena valtana Aasiassa. Samoin Japani näyttäytyy Keski-Aasian valtioille yhtenä mahdollisena keinona ehkäistä liian suurta riippuvuutta Kiinasta. Japani on esimerkiksi edelleen merkittävä kehitysavun antaja erityisesti Uzbekistanissa, kun taas Kiinan projekteja on kritisoitu liiasta lainapainotteisuudesta.\nLäsnäolo Keski-Aasiassa on Japanille keino paitsi etsiä uusia markkina-alueita myös vahvistaa omaa rooliaan keskisuurena valtana Aasiassa.\tKlikkaa twiitataksesi\nJapani jatkoi eri pääministereiden johdolla alueella toimimista myös 2000-luvulla. Vuonna 2004 perustettiin Japanin ja Keski-Aasian maiden yhteistyöfoorumi, jonka alkuperäisellä asialistalla oli laaja joukko kysymyksiä muun muassa turvallisuudesta, terrorismista, köyhyyden vähentämisestä ja infrastruktuurin parantamisesta. Suuri rooli oli myös japanilaisten yritysten investointien edistämisellä. Foorumi oli alkuvuosinaan kuitenkin hajanainen, ja vakinaisempia, kaikki valtiot käsittäviä ministeritason tapaamisia on järjestetty vasta vuodesta 2014. Foorumin ala on vuosien saatossa kaventunut jonkin verran, ja uudemmassa, vuoden 2019 julkilausumassa painopiste on aiempaa enemmän turismin ja kaupan edistämisessä. Foorumin saavutukset jättävät kuitenkin kaupallisella alalla toivomisen varaa, sillä esimerkiksi Japanin toivomia vapaakauppasopimuksia ei alueen valtioiden kanssa ole vielä syntynyt.\nJapanin yhteydet Keski-Aasiaan eivät olekaan kehittyneet sillä tavalla kuin 1990-luvulla ehkä luultiin: maat eivät ole olleet esimerkiksi Japanin pääministerien valtiovierailujen reiteillä. Tilanne on toinen Kiinan ja Venäjän tapauksissa, joiden johtajat tapaavat keskiaasialaisia kollegojaan yleensä vuosittain. Japani on Keski-Aasian kiinnostavuudesta huolimatta priorisoinut ulkomaille suuntautuvassa sijoituspolitiikassaan erityisesti Kaakkois-Aasiaa, jossa Japanilla ja sen yrityksillä on vanhastaan vahva taloudellinen läsnäolo, sekä tietysti Kiinaa itseään, joka on Japanin tärkein kauppakumppani. Kiina sen sijaan kykenee kokonsa ansiosta levittämään sijoituksiaan laajemmalle.\nEtelä-Korea suuntaa Euraasiaan\nMyös Etelä-Korea aktivoitui Keski-Aasiassa pian Neuvostoliiton hajottua. Maalla oli aluksi kaksi pääasiallista väylää rakentaa suhteita alueelle: Keski-Aasian satojentuhansien henkien etninen korealainen väestö, jota hyödynnettiin suhteiden luomisessa, sekä alueen energiavarat, jotka täydentävät Etelä-Korean omia vähäisiä energiavaroja. Presidentti Lee Myung-bak julkisti oman “Uuden Aasian aloitteensa” (New Asia Initiative) vuonna 2009, kun taas presidentti Park Geun-hye julkisti vuorollaan “Euraasian-aloitteen” (Eurasia Initiative).\nMolempien tavoitteena oli kasvattaa Keski-Aasian roolia Etelä-Korean ulkopolitiikassa ja lisätä maan poliittista ja taloudellista roolia alueella. Euraasian-aloitteessa puhuttiin silkkitien väylästä, joka yhdistäisi Itä-Aasian ja Korean Eurooppaan sekä kaupankäynnin esteiden purkamisesta mantereella. Seuraavana vuonna Park vieraili Keski-Aasiassa, ja agendalla oli muun muassa hiilivoimalan rakentaminen Kazakstaniin, öljykentän kehittäminen Uzbekistanissa sekä maakaasujalostamon rakentaminen Turkmenistanissa korealaisvoimin.\nParkin seuraaja Moon Jae-in ei ole ottanut Euraasia-aloitetta omakseen, ja hanke onkin ainakin kyseisellä nimellä kadonnut poliittiselta agendalta. Myös Moon on sen sijaan käyttänyt silkkitietä puheissaan Keski-Aasiassa korostaakseen Korean historiallisia yhteyksiä alueelle. Moon on myös lanseerannut “Uuden pohjoisen politiikan” (New Northern Policy), jonka painopiste on Keski-Aasian lisäksi kaupan ja maayhteyksien parantamisessa Aasian mantereelle ja näin myös Pohjois-Korean halki. Tämä on osa Moonin laajempaa pyrkimystä parantaa suhteita pohjoiseen, mutta yhteyksien parantaminen on ollut vaikeasti saavutettava tavoite.\nOngelmina sekä Japanille että Etelä-Korealle ovat myös maayhteyden puuttuminen Aasian mantereelle sekä Kiinaa pienempi taloudellinen ja diplomaattinen jalanjälki Keski-Aasiassa.\tKlikkaa twiitataksesi\nSekä Etelä-Korean että Japanin tapauksessa yhteisenä piirteenä ovat joskus tiuhaankin vaihtuvat hallitukset, joiden euraasialaisella ulkopolitiikalla on kaikilla omat painopisteensä ja jotka käyttävät hankkeiden brändäämiseen omia kielikuviaan. Kiinan etuna on maan taloudellisen koon lisäksi ollut kyky rakentaa hyvinkin vaihtelevista hankkeista koostuvalle Vyö ja tie -hankkeelleen yhtenäinen narratiivi ja taata sen jatkuvuus. Lisäksi Kiinan hanketta voi pitää kokonaisvaltaisempana: valtio pystyy ohjaamaan eri toimijoita, kuten valtio-omisteisia yrityksiä, kohdistamaan resursseja hankkeen jäsenmaihin ja on perustanut muun muassa rahoituslaitoksia, kuten Aasian infrastruktuuri-investointipankki AIIB:n.\nOngelmina sekä Japanille että Etelä-Korealle ovat myös maayhteyden puuttuminen Aasian mantereelle sekä Kiinaa pienempi taloudellinen ja diplomaattinen jalanjälki Keski-Aasiassa. Kaikilla kolmella maalla on myös Keski-Aasiassa samankaltainen infrastruktuuriin, energiaan, luonnonvaroihin ja raskaaseen teollisuuteen keskittyvä sijoituspolitiikka. Kiinalla on kuitenkin nimenomaan näillä aloilla yhä suurempi etu. Vyö ja tie -hankkeen painopisteinä ovat erityisesti liikenneinfrastruktuurin parantaminen ja luonnonvarojen, kuten öljyn ja kaasun, jalostus sekä investoinnit teollisuuteen.\nJapani ja Etelä-Korea eivät kykene kilpailemaan Kiinan toimien mittakaavan kanssa, sillä sen hallituksella on kyky ohjata valtio-omisteisia yrityksiä ja rahoituslaitoksia suuntaamaan suuria resursseja strategisesti tärkeiksi katsottuihin suuntiin ja lisäksi sen teollisen ja infrastruktuurituotannon volyymi on suurempaa. Toisaalta pienemmät maat saattavat hyötyä siitä, että Kiinan vaikutusvalta alkaa näyttäytyä alueella liiankin suurena: Japanin ja Etelä-Korean imago Keski-Aasiassa on hyvä, ja pienemmät ja kaukaisemmat maat voivat tasapainottaa Kiinan roolia. Ongelmaa pahentavat alueen maiden lisääntyvä velkaantuneisuus Kiinalle sekä Vyö ja tie -projektien läpinäkyvyyden puute, joka lisää riskiä huonoille investoinneille ulkopuolisten tarkkailijoiden puuttuessa. Toisaalta vaikuttaa siltä, että Kiinakin saattaa olla siirtämässä painotusta pois kalliista ja suurista infrastruktuuriprojekteista,. Lisäksi Kiina on esimerkiksi rahoittamassa kaasunjalostamoa Uzbekistaniin yhdessä Japanin, Etelä-Korean ja EU:n kanssa.\nKeski-Aasian merkitys kasvaa\nSe, että kaikki kolme maata ovat käynnistäneet samankaltaisia, historialliseen ja maantieteelliseen silkkitie-sloganiin perustuvia poliittisia ohjelmia, kertoo paitsi käsitteen tunnettuudesta ja mielikuvan tehosta, myös siitä, miten Keski-Aasian merkitys Itä-Aasian maille on kasvanut kylmän sodan päätyttyä.\nKiinalle kyse on strategisesti tärkeistä naapurimaista, joiden olot vaikuttavat myös Kiinan omien länsiosien kehitykseen, mutta Japanin ja Etelä-Korean tapauksessa kyse on ennen kaikkea kaupasta, luonnonvaroista sekä oman strategisen merkityksen kasvattamisesta Aasiassa. Japani on edelleen talousmahti, ja talouskasvun myötä myös Etelä-Koreasta on tullut merkittävä keskikokoinen valtio, joka pyrkii vaikuttamaan alueensa taloudelliseen ja poliittiseen kehitykseen.\nJapani ja Etelä-Korea pysynevät Keski-Aasiassa pienempinä toimijoina, mutta ne voivat tasapainottaa Kiinan suurta vaikutusvaltaa alueella.\tKlikkaa twiitataksesi\nEuraasian manner on pitkään näyttäytynyt Itä-Aasian valtioille houkuttelevana alueena, joka voi tarjota luonnonvaroja, markkinoita ja yhteyksiä pitkälle Eurooppaan. Japanista ja Etelä-Koreasta poiketen kuitenkin vasta Kiina on tehnyt projektista yhden ulkopolitiikkansa kulmakivistä ja nostanut sen kansainvälisesti merkittäväksi hankkeeksi. Sillä on toisaalta intressi olla voimakkaasti läsnä naapurimaissaan sekä toisaalta Japaniin ja Etelä-Koreaan verrattuna paremmat mahdollisuudet taata projektilleen pitkän aikavälin valtion tuki. Japani ja Etelä-Korea pysynevät Keski-Aasiassa pienempinä toimijoina, mutta ne voivat tasapainottaa Kiinan suurta vaikutusvaltaa alueella.\nKeski-Aasialle itselleen vaikutukset voivat kuitenkin olla ristiriitaisia. Maat ovat Venäjän, Kiinan sekä lukuisien pienempien toimijoiden, kuten Japanin ja Etelä-Korean, diplomatian ja taloudellisen kiinnostuksen kohteina. Keski-Aasian maiden oma taloudellinen ja poliittinen integraatio on heikkoa, mikä johtuu osaltaan siitä, että maiden ulkopoliittiset ja kaupalliset painopisteet ovat alueen ulkopuolella ja ne harjoittavat mieluummin kahdenvälistä ulkopolitiikkaa. Keski-Aasian maiden keskinäinen integraatio voisi kuitenkin pidemmällä aikavälillä lisätä alueen vakautta ja talouskehitystä esimerkiksi vähentämällä kaupan esteitä. Tällä hetkellä, usein korkealentoisesta kielestään huolimatta, maiden aloitteet keskittyvät taloudellisiin projekteihin eivätkä esimerkiksi kaupan hallinnollisten esteiden purkamiseen. Suurimman taloudellisen hyödyn investoinneista saavat alueen luonnonvararikkaimmat maat, eikä laaja-alaisempi talousyhteistyö liene asialistan kärjessä niin kauan kuin tämä tilanne jatkuu.\nKirjoittaja: Anton Karppanen\nEditointi: Eero Tuorila, Lotta Kivinen, Katri Kauhanen\nEdellinen Saudi-Arabian ilmastopolitiikkaa ohjaa huoli tulevasta, jossa ilmastonmuutos ei ole ongelmista suurin\nSeuraava Uusi The Europolitist -sarja kirittää keskustelua Euroopan tulevaisuudesta\nAnton Karppanen on Kiinan ulko- ja sisäpolitiikkaan sekä Itä-Aasian kansainvälisiin kysymyksiin erikoistunut tohtoriopiskelija Sciences Po -yliopistossa Pariisissa. Antonilla on kandidaatin tutkinto Aasian tutkimuksessa Helsingin yliopistosta sekä maisterin tutkinto Itä-Aasian kansainvälisessä politiikassa Warwickin yliopistosta Englannista. Suomen, Ranskan ja Britannian lisäksi hän on opiskellut myös Kiinassa sekä työskennellyt harjoittelijana Suomen Pekingin-suurlähetystössä sekä Helsingissä Kiinan peliteollisuuden analyytikkona.


Fight Night 9 – Kuopio – Lepolandian Majakka\nFight Night 9 - Kuopio\nFight Night 9 – Kuopio\nVapaaottelu on samalla kertaa brutaali, jännittävä ja viihdyttävä laji, joka aiheuttaa adrenaliinimyrskyjä niin häkin sisä- kuin ulkopuolelle. Olen seurannut lajia telkkarista ja kerran jopa ihan livenä Oulussa, mutta nyt tuli kokeiltua myös kuvaamista, kun Kuopiossa järjestettiin Fight Night 9. Samalla tuli todettua, että se on näyttävyydestään huolimatta varmasti yksi kaikkein vaikeimmin kuvattavista lajeista. Tarkentaminen on hankalaa, sillä kamera meinaa tarkentaa väkisin häkin seinään, muutenkin häkki peittää näkymää. Lisäksi häkki on hämärä ja laji on vauhdikas, joten on käytettävä isoja ISOja (näissä kuvissa ISO3200). Paras paikka onkin kuvata ihan häkin vierestä, kameran linssi melkein häkissä kiinni, jolloin verkko häviää lähes kuvasta. Uskaltauduin kuitenkin ihan vasta viimeisissä ottelussa häkin viereen kuvaamaan, minulla nimittäin ei ollut ringside-lippua ja pelkäsin tulevani häädetyksi ennen ratkaisumatsia. Toisaalta tuosta kolmannesta kuvasta tykkään vaikka häkki näkyykin selvästi ottelijoiden edessä, se luo häkkimatsitunnelmaa. Tässä siis muutama kuva illan pääottelusta Jaako Väyrynen – Niklas Bäckström, joka päättyi valitettavasti ruotsalaisen voittoon toisessa erässä teknisellä tyrmäyksellä.\nCanon EOS 6D Kuopio Tamron AF 24-70mm f/2.8 SP Di USD VC Urheilu Vapaaottelu\n20.10.2013, 9:41 pm\nTyylikkäät ottelukuvat! Mielenkiintoiset pöksyt pojilla jalassa, vähän kun juoksuun tarkoitetut tai pyöräilyyn.\n20.10.2013, 10:03 pm\nJuu…vähän niinkö ”vahingossa” tuon g+ ominaisuuden otin blogin yhteyteen. Yhdessä blogissa viitattiin siihen, että blogger huonontaa kuvia, mutta sen pystyy estämään g+ asetuksien kautta. Ei ollut aluksi mitään tajua/ymmärrystä koko jutusta. Onko se vähän kun blogin & fb:n yhdistelmä?! Nyt mä oon jo muutaman yhteisön jäsen ja mun piiri leviää kun pullataikina. Eniten iloa on tuottanut makrokuvaus-yhteisön löytäminen! 🙂 Miksi mä voin antaa vaan 1+ ja sitten muut pystyy antamaan enemmän plussia tai ainakin niin mä oon päätellyt tuosta ilmoitukset jutusta.\n20.10.2013, 10:50 pm\nKiitos Tillariina. Hmm, kun tarkemmin katsoo, niin todellakin mielenkiintoiset pöksyt. 🙂\n20.10.2013, 10:55 pm\nJep, g+ on hyödyllinen juurikin noiden yhteisöjen vuoksi. Kaikki pystyy antaan vain yhden plussan, mutta g+ näyttää ne vähän hassusti, jos jollekin päivitykselle on annettu useampi plussa. Sait ilmeisesti kuvien huononemisbugin ratkaistua? Mutta jos joku muu ihmettelee, miksi kuvat näyttävät huonommilta blogissa kuin ennen bloggeriin siirtoa, niin syy ja ratkaisu löytyy täältä: http://www.fotobloggeri.com/2013/10/kuvanlaatu-blogissa_17.html\n21.10.2013, 6:23 am\nHyvin kuvattu ottelukuvat :)Mukavaa uutta viikkoa sinne Kuopioon sinulle ja perheellesi.\n21.10.2013, 8:26 am\nKiitos Seija. Sitä samaa myös sinne teille! 🙂\n21.10.2013, 9:52 am\nLaji on vieras minulle! Mutta kuvasi ovat sitä taattua laatua ottelun kulusta! Hyvää viikon alkua sinne nuapurkaapuunkiin!\n21.10.2013, 9:58 am\nKiitos Minttuli ja sitä samaa! 🙂\n21.10.2013, 10:49 pm\nKuvat oikein aidon oloisia, tappelun tunnelma välittyy selvästi.;) Tunnelman aitoutta tosin kyllä vähän rikkoo tuo vääränlainen puvustus pyöräilyshortsien muodossa :)) Monen kuvan kohdalla voisi vaikka vannoa että olet itsekin kehässä mukana:)\n22.10.2013, 8:43 am\nKiitos JPK. En ollut ihan häkissä, mutta pelottavan lähellä. Ensi vuonna aion pyytää kuvausluvan promoottorilta, jotta pääsen kuvaamaan kaikki erät häkiltä.\n23.10.2013, 1:40 pm\nNyt iski naisellisuus;) Vaikka kuvasi ovat tosi upeat, tunnelma taisi välittyä liian hyvin. Ei ole mukavaa katseltavaa kun nyrkeillä mätkitään ja turpaan tulee.\n23.10.2013, 1:58 pm\nKiitos Millin, arvostan mielipidettäsi. Ymmärrän kyllä, että laji jakaa mielipiteet ja eivätkä kaikki voi hyväksyä tätä lajia. Vaikka arvostankin näitä ottelijoita ja jatkossakin minut löytää vapaaottelukatsomosta, niin en itsekään ymmärrä miten nämä urheilijat ovat valmiita lähtemään vapaaehtoisesti häkkiin.\nIllat pimenee jouluun


Hesarissa oli joku aika sitten karmiva juttu kirurgista, naisesta, jolla oli päihdeongelma. Jutussa kerrottiin myös lääkärin työstä yleensä, kävi selväksi, jollemme jo ole tienneet, miten hirveän vaativa homma se on. Virhe, näennäisesti pienikin, voi johtaa peruuttamattomaan tilanteeseen. Miten lääkäri voi tietää kaiken, muistaa kaiken, ottaa selvää epäselvän potilaan kertomuksesta, erottaa jonkun oireen toisesta, nähdä näkymättömän?\nItse olen joutunut nyt loman jälkeen tekemisiin oman terveyden kanssa, niin kuin olen aiemmin kertonut. Kuulon ja kummallisen huojumisen kanssa. Mal de Debarquement Syndrome. Debarquement on ranskaa ja tarkoittaa maihinnousua tai lentokoneeesta puheen ollen laskeutumista. Verenpaine pomppasi pilviin, kuulo meni vasemmasta korvasta. Terveyskeskuslääkäri huolestui -aivan oikein- myös verenpaineesta. Teki normaalit neurologiset testitkin, ne mitkä normaalisti tehdään, jollei heti päätä kuvata. Toinen lääkäri konsultoi korvalääkäriä, kuulokäyrä otettiin yksityisellä kun julkiselle puolelle oli niin pitkä odotusaika. Ensimmäinenkin lääkäri kilautti korvalääkärille (3 vkoa oli kulunut kohtauksestani), joka sanoi, ettei kortisonia enää kannata antaa. En tyytynyt tähän, vaan menin yksityiselle. Sain kuin sainkin kortisonia yksityiseltä korvalääkäriltä, joka sanoi, että ilman muuta sitä. Ei kai kortosoniin kuole? Ei ainakaan ihan heti. Ja auttaa, jos on auttaakseen. Neljän viikon kuluttua on turha enää antaa.\nNyt, kun kuuloa on alkanut palautua, pohdin, tokko kehtaisin kirjoittaa Espoon terveydenhuoltoon ja ihmetellä tätä minun proseduuriani, että eikö sitä kortisonia olisi voinut jo heti kättelyssä antaa. Ihmiset yllyttivät, kirjoita kirjoita! Opiksihan se vain on. No, minäpä siitä sitten kirjoittamaan. Yritin valita sanani nätisti, liikaa syyllistämättä. Pelkäsin, että lääkäreiltä menee yöunet.\nTänään se ensimmäinen lääkäri soitti ja kertoi, että melkein ovat ne yöunet menneet kirjoitukseni takia. Ja että hän on oppinut nyt tästä tapauksesta, eikä tajunnut kaikkea, mitä oli tapahtunut. Vähän kuin pyyteli anteeksi, ettei ollut osannut paremmin. Minäkin pyytelin anteeksi, etten ollut osannut vaatia ja selostaa tarkemmin tilannettani. Ja sa noin, että olihan siinä se verenpaine ja se selvitys pääasiallisista neurologisista jutuista.\nKyllä oli fiksu lääkäri, ei ylimielinen ollenkaan, ihan vain ihminen, jolla on vaativa työ. Ja joka haluaa ja aikoo tulla yhä paremmaksi työssään. Aikoo isona neurologiksi. Välittää potilaistaan, huolehtii, haluaa selvittää asiat perinpohjin.\nLisää tällaisia lääkäreitä, niin olemme hyvissä käsissä. Kukaan meistä ei ole täydellinen mutta on eri asia, jos tekstinkäsittelijä tai historian tutkija tekee virheen kuin jos lääkäri tekee. Lääkäri-parka.\n27. syys, 2018


Lasinkeräilijän Blogi: MINKÄ TAAKSEEN JÄTTÄÄ - SEN EDESTÄÄN LÖYTÄÄ!\nViehättävintä vintagea, reteintä retroa, pohjoismaista designia ajalta sekä mummolan muistoja ja nostalgiaa!\nKaikkea tätä ja paljon muuta on luvassa Helsingissä Kaapelitehtaan Merikaapelihallissa 18. - 19.4.2015, kun Helsinki Retro & Vintage Design Expo avaa jälleen aikakapselinsa.\nKolmatta kertaa järjestettävä tapahtuma on saanut kiinnostuneen ennakkovastaanoton. Tapahtuman sosiaalisen median kanavissa käydään keskustelua innostuneen odottavissa tunnelmissa.\nTarjolla mm. 1920 - 1980 -lukujen kalusteita, valaisimia, lasia, keramiikkaa, koruja, pop-antiikkia, vintagevaatteita, asusteita, sisustustekstiilejä, keräilyesineitä, leluja, ynnä muita ihanuuksia suomalaisilta, ruotsalaisilta, tanskalaisilta ja virolaisilta näytteilleasettajilta. Noin 70 osastolla riittää nähtävää kaikille pohjoismaisen designin ystäville, lasinkeräilijöitä hemmottelevat kymmenet design- ja käyttölasiin keskittyneet kauppiaat.\nTaas on tarjolla kaikkea pallo-mekoista Pastilleihin ja Tatti-kulhoista Tynelleihin. Siis parasta vuosikertaa!


Ikaalisten harmonikkamuseossa paikallinen pelimanniperinne saa arvoisensa esiintymislavan - Leader Pohjois-Satakunta\nIkaalisten harmonikkamuseossa paikallinen pelimanniperinne saa arvoisensa esiintymislavan\nIkaalisten Harmonikkamuseo yllättää kävijän toinen toistaan upeimmilla soittimilla. Näyttelyn ytimenä vanhan kauppalan miljöössä on Suomen Harmonikkainstituutin historiallinen museosoitinten kokoelma, jossa on esillä n. 70 harmonikkaa 1880-luvulta aina 1950-luvulle asti. Suurin osa soittimista on edelleen soittokuntoisia.\nLeader Pohjois-Satakunnan teemahankkeessa ”Osaamista kotiseudun parhaaksi” mukana oli myös Suomen Harmonikkainstituutti, joka ylläpitää kyseistä museota. ”Perusnäyttelyssämme oli jo ennen hanketta Ikaalisten omaan pelimannihistoriaan liittyvää aineistoa. Kuitenkin haluamme, että paikallinen historia saa äänensä kuuluviin yhä enemmän. Tai meidän tapauksessa paikallinen kansanmusiikki”, totetaan instituutin johtaja Kimmo Mattila.\nHankkeessa uudistettu näyttely ei ole pelkästään siis visuaalinen kohde, vaan sen sisältöön kuuluu olennaisesti elävä musiikki. Hankkeen toteutukseen sisältyi vielä erilaisia elävän musiikin tilaisuuksia, joissa näyttelyn aineisto ja aikakaudet olivat esillä eri teemojen mukaan. Näitä voidaan jatkossa hyödyntää rthmävierailujen yhteydessä edelleen. Myös kansainväliset vierailijat otetaan nyt entistä paremmin huomiooon, kun teksteistä käännettiin hankkeessa englanninkieliset versiot.\nKesä on näyttelyn sesonkiaikaa, vaikka talvenkin aikana käy satunnaisesti ryhmiä sekä koululaisia. Näyttely esittelee omaa paikallista kulttuurihistoriaa helposti lähestyttävällä ja elävällä tavalla. Suuntaa sinäkin Ikaalisiin lähimatkallasi!